text:
Ese abashakanye bashobora gukundana urukundo rudashira?
‘Ikibatsi cy’urukundo ni nk’ikibatsi cy’umuriro, ikirimi cy’umuriro wa Yah.’
1, 2. Ni ba nde bakungukirwa no gusuzuma ibivugwa mu Ndirimbo ya Salomo, kandi kuki? (Reba ifoto ibimburira iki gice.)
“UREBYE ukuntu bafatanye agatoki n’ukuntu barebana akana ko mu jisho, nta wahakana rwose ko bakundana by’ukuri!” Ibyo ni byo umusaza w’itorero wari umaze guha disikuru umukwe n’umugeni bari bashyingiranywe yatekerezaga. Mu gihe abo bageni bari ahabereye umuhango wo kwakira abatumiwe, barakimbagiye bagana aho babyinira. Uwo musaza aribajije ati “ese ishyingiranwa ryabo rizaramba? Ese uko imyaka izagenda ihita indi igataha, urukundo rwabo ruziyongera, cyangwa ruzitera amababa ruguruke?” Iyo umugabo n’umugore bakundana by’ukuri, ishyingiranwa ryabo rishobora kuramba ndetse n’iyo bahura n’ibibazo bikomeye. Icyakora, umuntu azirikanye ko ingo nyinshi zisenyuka, ntiyaba yibeshye yibajije niba abantu bashobora gukundana urukundo rudashira.
2 Ariko kandi, no mu gihe cya Salomo umwami wa Isirayeli ya kera, urukundo nyakuri rwari ingume. Salomo yavuze ibirebana n’uko abantu bo mu gihe cye bari barataye umuco, agira ati “mu bagabo igihumbi nabonyemo umwe [w’inyangamugayo], ariko mu bagore igihumbi bose nta n’umwe nabonyemo. Dore ikintu kimwe nabonye: ni uko Imana y’ukuri yaremye abantu batunganye, ariko bo bishakiye imigambi myinshi” (Umubw 7:26-29). Kubona umugabo cyangwa umugore ufite imyifatire myiza ntibyoroheye Salomo, ahanini bikaba byaraterwaga n’uko mu gihe cye amahame mbwirizamuco yari yarakendereye, bitewe n’abagore b’abanyamahanga basengaga Bayali babanaga n’Abisirayeli. * Ariko kandi, indirimbo yanditse mu buryo bw’igisigo imyaka igera hafi kuri 20 mbere yaho, ari yo Ndirimbo ya Salomo, igaragaza ko umugabo n’umugore bashobora gukundana urukundo rudashira. Nanone kandi, igaragaza neza icyo urukundo nyakuri ari cyo n’ikiruranga. Twaba twarashatse cyangwa turi abaseribateri, Indirimbo ya Salomo ishobora kudufasha gusobanukirwa icyo urukundo nyakuri ari cyo n’uko twarugaragaza.
GUKUNDANA URUKUNDO NYAKURI BIRASHOBOKA
3. Kuki umugabo n’umugore bashobora gukundana urukundo nyakuri?
3 Soma mu Ndirimbo ya Salomo 8:6. Amagambo ngo “ikirimi cy’umuriro wa Yah” yakoreshejwe mu gusobanura urukundo, yumvikanisha byinshi. Urukundo nyakuri ni “ikirimi cy’umuriro wa Yah,” kuko Yehova ari we rukomokaho. Yaremye umuntu mu ishusho ye, amuha ubushobozi bwo gukunda (Intang 1:26, 27). Imana imaze kurema umugabo wa mbere ari we Adamu, yamuhaye umugore mwiza cyane. Adamu agikubita Eva amaso, yarishimye cyane, bituma amuhimbira igisigo. Nta gushidikanya ko Eva yumvise akunze cyane Adamu, uwo ‘yakuwemo’ (Intang 2:21-23). Umugabo n’umugore bashobora gukundana urukundo rudacogora kandi rudashira kubera ko Yehova yahaye abantu ubushobozi bwo kugaragaza urukundo.
4, 5. Vuga muri make ibikubiye mu Ndirimbo ya Salomo.
4 Uretse kuba abantu badahuje igitsina bashobora gukundana urukundo rudashira, hari n’ibindi biranga urwo rukundo. Bimwe muri byo byagaragajwe neza mu Ndirimbo ya Salomo. Iyo ndirimbo ivuga ibirebana n’urukundo umukobwa wo mu giturage cy’i Shunemu, cyangwa Shulemu, yakundanaga n’umuhungu wari umushumba. Salomo yakunze uwo mukobwa bitewe n’ubwiza bwe, maze atuma abagaragu be ngo bamumuzanire aho yari akambitse, hafi y’umurima w’imizabibu uwo mukobwa yari arinze. Nyamara, biragaragara ko uwo mukobwa yari asanzwe yikundira umuhungu w’umushumba. Uko Salomo yageragezaga kureshya uwo mukobwa, ni ko uwo mukobwa yamwerekaga ko yishakiraga umukunzi we (Ind 1:4-14). Uwo muhungu w’umushumba yabonye uko agera mu nkambi, maze we n’uwo mukobwa babwirana amagambo y’urukundo.
5 Igihe Salomo yasubiraga i Yerusalemu yajyanye uwo mukobwa, maze uwo muhungu w’umushumba na we akurikira uwo mukobwa (Ind 4:1-5, 8, 9). Imihati yose Salomo yashyizeho ngo amureshye yabaye imfabusa (Ind 6:4-7; 7:1-10). Amaherezo uwo mwami yaramuretse arataha. Iyo ndirimbo isozwa n’amagambo uwo mukobwa yavuze asaba umukunzi we ‘kunyaruka nk’ingeragere,’ akamusanga.
6. Kuki gutahura abavuga mu Ndirimbo ya Salomo bigoye?
6 Indirimbo ya Salomo ni nziza cyane. Mu by’ukuri, yiswe “indirimbo ihebuje” (Ind 1:1). Ariko kandi, Salomo ntiyigeze ashyira muri iyo ndirimbo amazina y’abavuga. Yashakaga ko uburyohe bwayo budapfukiranwa. Nubwo ayo mazina atarimo, ibivugwamo bishobora kugaragaza uvuga n’ubwirwa.
“URUKUNDO UNGARAGARIZA RUNDUTIRA DIVAYI”
7, 8. Ni iki umuntu yavuga ku birebana n’amagambo ‘agaragaza urukundo’ ari mu Ndirimbo ya Salomo? Tanga ingero.
7 Indirimbo ya Salomo irimo amagambo menshi ‘agaragaza urukundo’ rwari hagati y’uwo mukobwa na wa muhungu w’umushumba. Dushobora kudahita twumva amwe mu magambo yabo ‘agaragaza urukundo,’ kubera ko amaze imyaka isaga 3.000 yanditswe. Nubwo umuco wabo ushobora kuba wari utandukanye n’uwacu, dushobora kwiyumvisha uko bumvaga bameze. Urugero, uwo musore w’umushumba yavuze ko amaso y’uwo mukobwa yari “ameze nk’ay’inuma,” byumvikanisha ko yayakundaga (Ind 1:15). Uwo mukobwa ntiyagereranyije amaso y’umukunzi we n’ay’inuma, ahubwo yayagereranyije n’inuma. (Soma mu Ndirimbo ya Salomo 5:12.) Yabonaga ko imboni y’ijisho ry’uwo muhungu yari ikikijwe n’igice cy’umweru w’ijisho, yari imeze nk’inuma yoga mu mata.
8 Amagambo yose agaragaza urukundo avugwa muri iyo ndirimbo, si ko yerekeza ku bwiza bw’inyuma. Zirikana ibyo uwo musore w’umushumba yavuze ku birebana n’amagambo y’uwo mukobwa. (Soma mu Ndirimbo ya Salomo 4:7, 11.) Yavuze ko iminwa ye ‘yatonyangaga ubuki,’ kandi ko ‘ubuki n’amata byari munsi y’ururimi rwe,’ ibyo bikaba byumvikanisha ko amagambo ye yabaga ashimishije kandi ari meza, kimwe n’ubuki n’amata. Uko bigaragara, igihe uwo musore yabwiraga uwo mukobwa ati “uri mwiza rwose! Nta nenge ufite,” ntiyerekezaga ku bwiza bw’inyuma gusa, ahubwo yerekezaga no ku mico myiza uwo mukobwa yari afite.
9. (a) Urukundo abashakanye bakundana rukubiyemo iki? (b) Kuki ari iby’ingenzi ko abashakanye babwirana amagambo agaragaza urukundo?
9 Isezerano ryo gushyingiranwa umugabo n’umugore bagirana, si isezerano ryo gupfa kubana gusa badakundana. Mu by’ukuri, urukundo ni rwo ruranga ishyingiranwa rya gikristo. Ariko se, urwo rukundo rukubiyemo iki? Ese ni urukundo rugengwa n’amahame ya Bibiliya (1 Yoh 4:8)? Ese ni urukundo ruranga abantu bavukana? Ese urwo rukundo ni rwa rundi rurangwa n’ubwuzu incuti nyakuri zikundana (Yoh 11:3)? Rwaba se ari urukundo ruba hagati y’abantu badahuje igitsina (Imig 5:15-20)? Mu by’ukuri, urukundo nyakuri kandi ruhoraho abashakanye bakundana, ruba rukubiyemo ibyo byose. Ibyo buri wese mu bashakanye avuga n’ibyo akora bishobora kugaragariza mugenzi we ko amukunda. Ni iby’ingenzi ko abashakanye badaheranwa n’imirimo ya buri munsi ngo bitume babura igihe cyo kubwirana amagambo agaragaza urukundo. Amagambo nk’ayo ashobora gutuma mu rugo rwabo harangwa amahoro n’ibyishimo. Mu mico imwe n’imwe, abashyingiranwa bashobora kuba bataziranye bitewe n’uko baba barahujwe n’undi muntu. Bityo rero, abashakana batyo nibazirikana ko bagomba kubwirana amagambo agaragaza urukundo, bizatuma barushaho gukundana kandi ishyingiranwa ryabo risagambe.
10. Abashakanye bagiye bibuka amagambo agaragaza urukundo babwiranaga byabagirira akahe kamaro?
10 Amagambo agaragaza urukundo abashakanye babwirana afite ikindi abamarira. Umwami Salomo yiyemeje gukorera wa mukobwa w’Umushulami ‘imirimbo icuzwe muri zahabu, itatseho ifeza.’ Yaramushimagije cyane avuga ko ‘afite ubwiza nk’ubw’ukwezi kw’inzora, [kandi] akeye nk’izuba rirashe’ (Ind 1:9-11; 6:10). Nyamara uwo mukobwa yakomeje gukunda wa muhungu w’incuti ye wari umushumba. Ni iki cyakomeje uwo mukobwa kandi kikamuhumuriza igihe yabaga atari kumwe n’umukunzi we? (Soma mu Ndirimbo ya Salomo 1:2, 3.) Yibukaga amagambo ‘agaragaza urukundo’ uwo musore yamubwiraga. Ayo magambo ‘yamurutiraga divayi’ inezeza umutima, kandi izina ry’uwo muhungu w’umushumba ryari nk’ “amavuta asutswe” ku mutwe (Zab 23:5; 104:15). Koko rero, iyo abashakanye bagiye bibuka amagambo meza babwiranaga agaragaza urukundo, bishobora gutuma urukundo rwabo rurushaho gukomera. Ni iby’ingenzi rero ko abashakanye bajya babwirana kenshi amagambo agaragaza ko bakundana.
NTIMUKANGURE URUKUNDO “KUGEZA IGIHE RUZUMVA RUBYISHAKIYE”
11. Ni iki Abakristo b’abaseribateri bashobora kwigira ku mukobwa w’Umushulami warahije bagenzi be ngo ntibakangure urukundo rwe?
11 Nanone kandi, Indirimbo ya Salomo ifite icyo yigisha Abakristo b’abaseribateri, cyane cyane abifuza kubona abo bazabana. Wa mukobwa yumvaga adakunze Salomo. Yarahije abakobwa b’i Yerusalemu ati “muramenye ntimukangure urukundo rwanjye cyangwa ngo murubyutse kugeza igihe ruzumva rubyishakiye” (Ind 2:7; 3:5). Kubera iki? Ni uko gukundana n’umuntu ubonetse wese mudahuje igitsina bidakwiriye. Ku bw’ibyo, Umukristo wifuza gushaka akwiriye gutegereza yihanganye kugeza igihe azabonera uwo azakunda by’ukuri.
12. Kuki umukobwa w’Umushulami yakunze wa muhungu?
12 Kuki uwo mukobwa w’Umushulami yakunze wa muhungu? Ni iby’ukuri ko yari mwiza. Yari ameze nk’ “ingeragere,” intoki ze zikomeye nka “zahabu,” amaguru ye ari meza kandi akomeye nk“inkingi za marimari.” Ariko kandi, ntiyamukundiye gusa ko yari akomeye kandi ari mwiza. ‘Umukunzi we mu bandi basore’ yari “ameze nk’igiti cy’umutapuwa mu biti byo mu ishyamba.” Kugira ngo umukobwa wari indahemuka kuri Yehova ashimagize atyo uwo musore, na we agomba kuba yarakundaga Imana.
13. Ni iki umuhungu w’umushumba yakundiraga umukobwa w’Umushulami?
13 Bite se ku birebana n’uwo mukobwa w’Umushulami? Nubwo yari mwiza cyane, ku buryo yareheje umwami icyo gihe wari ufite “abamikazi mirongo itandatu n’inshoreke mirongo inani, n’abakobwa batabarika,” we yumvaga ameze “nk’ururabyo rwa habaseleti rwo mu kibaya cyo ku nkombe,” rwari ururabyo rusanzwe. Yicishaga bugufi kandi akiyoroshya mu buryo butangaje. Ariko kuri wa muhungu w’umushumba, uwo mukobwa yari yihariye cyane, ameze “nk’irebe mu mahwa.” Yari uwizerwa kuri Yehova.
14. Ni iki Abakristo b’abaseribateri bifuza gushaka bashobora kwigira ku rukundo ruvugwa mu Ndirimbo ya Salomo?
14 Ibyanditswe biha Abakristo umuburo ukomeye wo gushakana n’ “uri mu Mwami gusa” (1 Kor 7:39). Umuseribateri wifuza gushaka yirinda gukundana n’umuntu utizera, agashakira uwo bazabana mu bagaragu ba Yehova b’indahemuka gusa. Uretse n’ibyo kandi, kugira ngo umuntu ashobore guhangana n’ibibazo by’ubuzima ari na ko akomeza kubana amahoro n’uwo bashakanye no gukomeza kugirana imishyikirano ya bugufi na Yehova, bisaba kwizera Imana no kuyiyegurira. Iyo ni imico y’ingenzi umuntu yagombye kureba mu gihe ashaka uwo bazabana, kandi ni yo yatumye wa muhungu w’umushumba na wa mukobwa bakundana.
UMUGENI WANJYE “AMEZENK’UBUSITANI BUZITIYE”
15. Ni uruhe rugero umukobwa w’Umushulami yasigiye abaseribateri bubaha Imana?
15 Soma mu Ndirimbo ya Salomo 4:12. Kuki uwo muhungu w’umushumba yavuze ko umukunzi we ameze “nk’ubusitani buzitiye”? Iyo ubusitani buzitiye, nta wupfa kubwinjiramo; umuntu abwinjiramo ari uko bamukinguriye irembo. Uwo mukobwa w’Umushulami yagereranyijwe n’ubwo busitani kuko nta wundi yagaragarizaga urukundo uretse wa mushumba wari kuzamubera umugabo. Igihe uwo mukobwa yangaga amareshyo y’umwami, yagaragaje ko ameze nk’ “urukuta,” aho kuba nk’ “urugi” umuntu ashobora gukingura bitamugoye (Ind 8:8-10). Mu buryo nk’ubwo, abaseribateri bubaha Imana, baba abasore cyangwa inkumi, baba bagomba kuzakunda gusa abo bazabana na bo.
16. Indirimbo ya Salomo itwigisha iki ku birebana no kurambagizanya?
16 Igihe wa musore w’umushumba yasabaga umukobwa w’Umushulami ngo bajyane gutembera igihe cy’imvura kirangiye, basaza be baramwangiye, ahubwo bamuha akazi ko kurinda imizabibu. Kubera iki? Ese ni uko nta cyizere bari bamufitiye? Ese baba baratekerezaga ko agiye mu bintu by’ubwiyandarike? Mu by’ukuri, izo ngamba bafashe zari zigamije kurinda mushiki wabo kugira ngo atagwa mu bishuko (Ind 1:6; 2:10-15). Ibyo byigisha Abakristo b’abaseribateri iri somo: mu gihe murambagizanya, mujye mufata ingamba zatuma mutagwa mu cyaha cy’ubusambanyi. Mujye mwirinda kuba ahantu muri mwenyine. Nubwo kugaragarizanya urukundo mu buryo bukwiriye atari bibi, mujye mwirinda imimerere yabagusha mu bishuko.
17, 18. Gusuzuma ibikubiye mu Ndirimbo ya Salomo byakumariye iki?
17 Ubusanzwe, abagabo n’abagore b’Abakristo bashyingiranwa urukundo ari rwose. Kubera ko Yehova ari we watangije ishyingiranwa, yifuza ko abashakanye babana akaramata. Ariko kugira ngo ishyingiranwa ryabo rirambe, urukundo rwabo rugomba gukomera, mbese rukamera nk’ikirimi cy’umuriro gikomeza kwaka.
18 Mu gihe ushaka uwo muzabana, wagombye gushaka umuntu ukunda by’ukuri, hanyuma ugakora ibishoboka byose kugira ngo mukomeze mukundane urukundo rudashira, nk’uko byavuzwe mu Ndirimbo ya Salomo. Waba ugishaka uwo muzabana cyangwa waramaze gushaka, tukwifurije urukundo nyakuri, ari rwo ‘kirimi cy’umuriro wa Yah.’
^ par. 2 Reba Umunara w’Umurinzi wo ku itariki ya 15 Mutarama 2007, ku ipaji ya 31.


c: text/html

text:
INGINGO Y’IBANZE | IMANA IBONA ITE INTAMBARA?
Uko Imana ibona intambara muri iki gihe
Muri iki gihe abantu barakandamizwa. Abenshi bahora batakambira Imana bayisaba ko yabatabara, ariko amaso yaheze mu kirere. Ese Imana ibona amarira yabo? None se twavuga iki ku bahitamo kurwanya akarengane bifashishije intambara? Ese Imana irabashyigikiye?
Tuzirikane ko Imana ibona imibabaro abantu bahura na yo muri iki gihe, kandi ko yiteguye kugira icyo ikora. Ibyo biraduhumuriza cyane (Zaburi 72:13, 14). Mu Ijambo ryayo Bibiliya, yasezeranyije “abababazwa” ko ‘izabaha ihumure.’ Iryo humure rizaboneka ryari? Rizaboneka ‘mu gihe cyo guhishurwa k’Umwami wacu Yesu avuye mu ijuru, ari kumwe n’abamarayika be, . . . [aje] guhora inzigo abatazi Imana n’abatumvira ubutumwa bwiza bwerekeye Umwami wacu Yesu’ (2 Abatesalonike 1:7, 8). Bibiliya ivuga ko ibyo bizasohora kuri Harimagedoni, ari yo ‘ntambara yo ku munsi ukomeye w’Imana Ishoborabyose.’—Ibyahishuwe 16:14, 16.
Muri iyo ntambara, Imana izakuraho ababi ikoresheje Umwana wayo Yesu Kristo n’abamarayika bayo, aho gukoresha abantu. Koko rero, izo ngabo zo mu ijuru ni zo zizavanaho ibibi byose.—Yesaya 11:4; Ibyahishuwe 19:11-16.
Muri iki gihe, Imana ntiyahinduye uko yabonaga intambara. Iracyabona ko intambara ari bwo buryo bukwiriye bwo gukuraho ibibi. Ariko nk’uko amateka yagiye abigaragaza, Imana ni yo yonyine ifite uburenganzira bwo kugena igihe izo ntambara zibera, n’abagomba kuzirwana. Nk’uko tumaze kubibona, Imana yateganyije ko hazabaho intambara yo kuvanaho ibibi no guhorera abakandamizwa, kandi ko Umwana wayo Yesu Kristo ari we uzayirwana. Ibyo bigaragaza ko Imana itemera intambara ziba hirya no hino ku isi, n’iyo abazishoza baba bafite impamvu zumvikana.
Urugero. Tuvuge ko abana babiri bava inda imwe batangiye kurwana se adahari. Ariko bageze aho barabireka, bahamagara se kuri telefoni. Umwe avuze ko mugenzi we ari we wamwendereje, undi na we avuga ko arengana. Bombi batabaje se kandi buri wese arumva ko se ari we ashyigikiye. Icyakora se amaze kumva impande zombi, ababujije kongera kurwana, abasaba ko bamutegereza akaza kubakiranura ageze mu rugo. Barihanganye baramutegereza, ariko hashize akanya gato barongera bararwana. Se ageze mu rugo, avuze ko bombi bamusuzuguye arabahana kuko nta we ashyigikiye.
Muri iki gihe, ibihugu biri mu ntambara akenshi bisaba Imana ngo ibifashe. Ariko iyo impande ebyiri zihanganye mu ntambara, nta na rumwe Imana ibogamiraho. Ahubwo mu ijambo ryayo Bibiliya iravuga iti “ntimukiture umuntu wese inabi yabagiriye,” kandi “ntimukihorere” (Abaroma 12:17, 19). Nanone, yavuze ko abantu bagomba ‘kuyitegereza bihanganye,’ kugeza igihe izabatabarira, ni ukuvuga kuri Harimagedoni (Zaburi 37:7). Ubwo rero, iyo ibihugu binaniwe gutegereza ahubwo bikitabaza intambara, Imana ibona ko ibyo ari ubwibone kandi birayibabaza. Ni yo mpamvu kuri Harimagedoni Imana izagaragaza ko itabyishimiye, ‘igakuraho intambara kugeza ku mpera z’isi’ kugira ngo ikiranure ibyo bihugu (Zaburi 46:9; Yesaya 34:2). Mu by’ukuri, intambara ya Harimagedoni izarangiza intambara zose.
Imwe mu migisha ubwami bw’Imana buzatuzanira, ni uko buzavanaho burundu intambara. Yesu yavuze iby’ubwo bwami mu isengesho rye rizwi cyane, agira ati “Ubwami bwawe nibuze. Ibyo ushaka bikorwe mu isi nk’uko bikorwa mu ijuru” (Matayo 6:10). Ubwami bw’Imana buzakuraho intambara n’ibindi bibi byose * (Zaburi 37:9, 10, 14, 15). Ntibitangaje rero kuba abigishwa ba Yesu bategerezanyije amatsiko imigisha ubwo bwami buzabazanira.—2 Petero 3:13.
Ariko se Ubwami bw’Imana buzakuraho imibabaro n’ibibi ryari? Ubuhanuzi bwo muri Bibiliya busohora muri iki gihe, bugaragaza ko turi mu “minsi y’imperuka” (2 Timoteyo 3:1-5). * Vuba aha, Ubwami bw’Imana buzasoza iyo minsi y’imperuka kuri Harimagedoni.
Nk’uko twigeze kubivuga, iyo ntambara izahitana ‘abatumvira ubutumwa bwiza bwerekeye Umwami wacu Yesu’ (2 Abatesalonike 1:8). Ariko uzirikane ko Imana itishimira ko hagira umuntu upfa, n’iyo yaba ari umunyabyaha (Ezekiyeli 33:11). Ku bw’ibyo Imana irimo irakora ibishoboka byose kugira ngo ubutumwa bwiza buvuga iby’Umwami Yesu ‘bubwirizwe mu isi yose ituwe, kugira ngo bubere amahanga yose ubuhamya,’ hanyuma imperuka ibone kuza (2 Petero 3:8, 9; Matayo 24:14; 1 Timoteyo 2:3, 4). Umurimo wo kubwiriza ukorwa n’Abahamya ba Yehova muri iki gihe, utuma abantu bamenya Imana kandi bakumvira ubutumwa bwiza buvuga ibya Yesu, bityo bakazibera mu isi itarangwamo intambara.
^ par. 9 Nanone ubwami bw’Imana buzakuraho urupfu, ari rwo mwanzi w’abantu. Nk’uko byavuzwe mu ngingo igira iti “Ibibazo bishingiye kuri Bibiliya”, Imana izazura abantu batagira ingano, harimo abagiye bahitanwa n’intambara.
^ par. 10 Niba wifuza ibindi bisobanuro ku birebana n’iminsi y’imperuka, reba igice cya 9 mu gitabo Ni iki mu by’ukuri Bibiliya yigisha?, cyanditswe n’Abahamya ba Yehova.

robotstxt: allowed

filter: keep


text:
Umwe muri abo bagome babambwe aramutuka ati “Si wowe Kristo? Ngaho ikize natwe udukize.”Ariko uwa kabiri amusubiza amucyaha ati “No kubaha Imana ntuyubaha, uri mu rubanza rumwe n’urwe? Twebweho duhowe ukuri, tukaba twituwe ibihwanye n’ibyo twakoze, ariko uyu nta kibi yakoze.”Nuko abwira Yesu ati “Mwami, uzanyibuke ubwo uzazira mu bwami bwawe.”Aramusubiza ati “Ndakubwira ukuri, yuko uyu munsi turi bubane muri Paradiso.” Luka 23:39-43
Hari imvugo ikunda gukoreshwa ngo kuba umukristo bigusaba kwisukura, ese uko kwisukura cyangwa kwiyeza n’iki bivuze?, tekereza uje kumbwira ngo niyeze nibwo ndaba umukristo ntazi nicyo ushatse kuvuga!, harya ubwo iyo nzira naba nkiyegendanyemo nawe?, oya rwose! Ariko igihe umbwiye ko bisaba kumenya ukuri kwa Yesu Kristo no kumenya uwo ndi we muri Kristo Yesu, nzakubwira ngo komeza umbwire neza aho ho ndumva tubyumvikanaho.
Yesu kristo yabambwe hagati y’ibisambo bibiri, igisambo kimwe gitangira gutuka Yesu ariko ikindi cyiravuga giti” umenye ko twe turi kuzira ibyo twakoze ariko uyu we arazira ubusa,” iki gisambo cyari kimaze guhishurirwa no gusobanukirwa Yesu Kristo gihita kimwisabira ko yaza kibuka mu bwami bwe, intambwe ikomeye cyateye kwari ukumenya neza ukuri kwa Yesu Kristo kuko cyari kifitiye amasaha make yo kubaho, bigaragaza ko nta gihe cyo guhindura imyitwarire yacu, kamere n’ibindi bibi cyakoraga.
Iyo gitekereza (Igisambo) kuvuga ngo kizabanza guhindura ibyo kiberagamo, ntibyari gushoboka kuko nta mwanya yari kubona wo kujya gusaba imbabazi abo yahemukiye, kongera kwiyunga n’umuryango we, kuriha ibyo yangije n’ibindi byinshi byagombaga kumubuza kubona ubugingo.
Nubwo ntamwanya wo gukora ibyo byose byagombaga kuba aribyo byakamuhuje n’Imana neza, yahise akoresha umwanya muto yari afite maze asobanukirwa ko Yesu ariwe ushobora ku mubera inzira yo kurangiza amateka mabi yose yari yarabayemo, maze Yesu Kristo aramubwira ati” mu kanya turaba turi kumwe muri Paradiso.”
Ntekereza ko iyo uy’umugome agira amahirwe yo kuva kuri uriya musaraba akongera kubaho atari kuzigera ava mu nzira yo gutegereza ubwami yari yasabye Yesu dore ko yari amaze kwemererwa kuza kuba muri paradise, ibyo yari kubikora abinyujije mugukora imirimo myiza itandukanye cyane niyo yabagamo mbere.
Kugira ngo rero ube umukristo nyawe, usabwa kumenya no kwemera Yesu Kristo ko ariwe mwami wakwambika imbaraga zo kunesha urugamba ry’ibyaha n’imyambi yaka umuriro Satani ahora arasa ubutitsa. Yesu niwe ufite ubushobozi bwo guhindura imyatwarire yawe, ntabwo ari wowe uzahindura ibidatunganye wagenderagamo ngo ubone gukurikira Yesu ahubwo umusanga uko uri akazagenda agufasha guhinduka kugera ku rugero rukwiye.


text:
Bamwe mu baturage bo mu mudugudu wa Burama, akagari ka Kimisagara mu murenge wa Kimisagara akarere ka Nyarugenge mu Mujyi wa Kigali baravuga ko barembejwe bikomeye n’abanyerondo bababyutsa igicuku babaziza kuba batarishyuye amafaranga y’umutekano, ay’isuku ndetse n’ubwisungane mu kwivuza.
Aba baturage bagaragaza ko bakorerwa ihohoterwa rikomeye, bavuga ko abanyerondo bababyutsa mu masaha ya saa kumi z’urukerera bakajya kubicaza ku biro by’umurenge aho baba babishyuza amafraranga y’umutekano.Aba baturage banavuga ko hari ababyutswa muri ayo majoiro kandi baba baramaze kwishyura ayo mafaranga.
Bamwe muri aba baturage bari bazindukirijwe ku biro by’umurenge wa Kimisagara mu gitondo cyo kuri uyu wa Gatanu tariki 29 Ukuboza 2017, babwiye Ikinyamakuru Ukwezi.com ko bakorerwa akarengane n’ihohoterwa rikomeye hejuru y’uko abenshi nta mwenda baba babereyeho aba banyerondo.
Umwe muri bo yagize ati “Nk’ubu badufashe saa kumi z’ijoro, ikindi kintu kibabaje ni uko amafaranga wishyuye siyo baba bakwaka niba wishyuye ukwezi kwa Cyenda barandika ukwezi kwa Gatanu, wakwishyura ukwa Gatanu bakandika ukwezi kwa Gatatu, twese baraza bakadufata bakatubuza kujya ku kazi.”
Yakomeje agira ati “Nta mpamvu batubwira, ahubwo batubwiraga ngo icya ngombwa ni ukutujyana ku Murenge, twanababaza inyemezabwishyu igaragaza igihe duheruka kwishyuriraho ntibayitwereke bati ‘Icya ngombwa ni ukutujyana ku Murenge’ , ngo dutange amande y’ibihumbi mirongo itanu. Ni akarengane , baraturenganya.”
Ubwo twatunganyaga iyi nkuru twagerageje kuvugisha ubuyobozi bw’umurenge wa Kimisagara ari naho aba baturage bavuga ko babyuka bajyanwa kwicazwa bikagera n’ubwo batajya ku kazi kabo, gusa ntibyadukundiye kuko inshuro zose twahamagaye Umunyamabanga Nshingwabikorwa w’uyu murenge , Ruzima Serge ntiyigeze atwitaba ndetse n’ubutumwa bugufi twamuhaye yatubwiye ko ari mu nama aza kutuvugsiha nayisohokamo.
Bavuga ko babangamiwe cyane n’aba banyerondo


text:
Umugambi w'Imana kuri twe
Yanditswe na hakizimana theogene kuwa 19-10-2017 saa 08:55:05
Kuva 1:15-22, iyo dusomye neza ziriya nkuru zitwereka ukuntu Imana yakundaga ubwoko bwayo bw'abisirayeli nubwo bari mu buretwa kwa Farawo butari bworoshye, ndetse tunasanga Farawo yaramenye ko bari kurushaho kugwira agashyiraho itegeko rivugako ababyaza babiri Shifura na Puwa b'Abaheburayokazi bazajya bacunga ko hari umuheburayokazi uzabyara umwana w'Umuhungu, ngo bajye bahita bamwica gusa Bibiriya ivuga neza ko babyanze ahubwo bakubaha Imana yo mu ijuru, abana barushaho kwiyongera ikintu kitanejeje Farawo .
Mugice cya kabiri dusangamo ko aribwo Mose yaje kuvuka, nyuma nyina abonye atashobora gukomeza kumuhisha ahitamo kumubohera akato amuhisha mu mu rufunzo, hanyuma ubwo umukobwa wa Farawo yazaga kwiyuhagira nibwo yamubonaga, kandi muzi ko itegeko ryo kwica abana bose bavuka ryari ryatanzwe na se Farawo, nibwo bamuzaniye umwana arimo arira, mushiki we asaba ko yajya kuzana uwo kumurera maze birakunda, ariko igitangaje agiye kumuzana azana nyina w'umwana aba ari we uhabwa akazi ko kumurera, murumva ko umugambi w'Imana utangaje kandi ari mwiza no kuri twe, nyuma yaho umwana amaze gukura nibwo bamujyanye kwa Farawo. Mose akurirayo kugeza ubwo yavagayo ajya kuragira intama mu gice cya 2 umurongo wa 15 ahitwa i Midiyani ari naho yimenyerezaga kuzayobora ubwoko bw'Imana. Yavuyeyo atumwe n'Imana kwa Farawo gukura ubwoko bw'Abisirayeli muri Egiputa kandi kubera umugambi w'Imana nubwo byabanje kugorana ariko yabakuyeyo nyuma y'ibyago icumi. Natwe rero umugambi w'imana ni mwiza kuri twe mureke tugire kwizera Imana itugambiriyeho ibyiza harimo n'Ubugingo buhoraho. Murakoze! nitwa Hakizimana Theogene.


text:
Mu mafoto Ihere ijisho uko Apôtre Dr Paul Gitwaza yatunguwe n’ abakristo be bamwifuriza isabukuru nziza y’ Imyaka 46
Yanditswe na Imanishimwe Dieudonne August 16, 2017
Apôtre Dr Paul Gitwaza umuyobzi mukuru w’ Itorero Zion Temple ku Isi yatunguwe bikomeye n’ abakristo be mu materaniro yanimugoro ku munsi we w’ Amavuko , aho yizihizaga isabukuru y’ […]
Apôtre Dr Paul Gitwaza umuyobzi mukuru w’ Itorero Zion Temple ku Isi yatunguwe bikomeye n’ abakristo be mu materaniro yanimugoro ku munsi we w’ Amavuko , aho yizihizaga isabukuru y’ imyaka 46 y’ amavuko maze araririmbirwa indirimbo zimwifuriza isabukuru nziza , anahabwa impano zitangukanye
Nubwo umudamu we atari ari mu Gihugu cy’ u Rwanda yoherereje ubutumwa abucisha ku muriribyi uyobora kuramya no Guhimbaza muri Zion Temple ari we Kanuma Damascène aho yagize ati « Mama Angelique yantumye ngo nkwifurize isabukuru nziza, ngo aragukunda cyane, natwe (Asaph) turagukunda kandi nibyo. Arakwifuriza kuzarama kugeza ubwo uzabona ubuvivi bwawe. Yantumye ngo nkubwire ko hari indirimbo agutuye kuri uyu munsi wizihizaho isabukuru.”
Nyuma y’iri jambo, abaririmbyi ba Asaph, bahise batangira guhanika amajwi meza bafasha Kanuma kuririmba indirimbo ye ‘Araje’ iri mu zo akunze cyane igira iti “Ibidashobokera abana b’abantu ku Mana birashoboka.


text:
Rwanda | Gasaka: Urubyiruko rwahawe Amahugurwa ku kazi kanoze
Kuri uyu wa Kabiri tariki ya 13/11/2012, Urubyiruko rusaga 350 rwo mu mirenge ya Gasaka, Kibirizi, Tare na Kamegeri rwasoje icyiciro cya mbere cy’amahugurwa rwari rumazemo iminsi igera kuri 25 kubufatanye na IPFG, Cooperative Umutanguha, EDC Akazi Kanoze na USAID.
Uru rubyiruko rwahuguwe mu masomo akubiye mu byiciro umunani harimo kongera ubumenyi, Kuganira n’abandi, Imico n’imyifatire mu kazi, Ubuyobozi, Umutekano n’ubuzima buzira umuze mu kazi, Uburenganzira, inshingano by’umukozi n’umukoresha, Guhagarara neza kubyerekeye amafaranga n’Uburyo bunyuranye bw’imicururize.
Rwabonye kandi amasomo mu bijyanye no kwirinda icyorezo cya SIDA no kurwanya no kwirinda ibiyobyabwenge.
Nyuma y’aya masomo urubyiruko rwakurikiranye aya mahugurwa ruzahabwa inyemezabumenyi ndetse bamwe muri bo bazafashwa mu bworozi bw’amatungo magufi; kwiga imyuga iciriritse n’ibindi.
Mu byo bitangariza harimo kandi ko aya mahugurwa azabafasha mu kwiteza imbere ndetse no gushyira mu bikorwa gahunda za Minisiteri y’Urubyiruko (gahunda y’Agaciro kanjye) nk’uko babisabwe na Minisitiri w’Urubyiruko n’ikoranabuhanga mu isakazabumenyi (MYICT) ubwo yabasuraga aho bari mu mahugurwa kuwa 01/11/2012, bakaba biteguye gutangirira kuri ducye bakagenda bazamuka ndetse na gahunda yo kwiharika mu Rubyiruko bakaba bariyemeje kuyigira iyabo.
Mu zindi gahunda biteguye gushyigikira harimo gahunda yo kuremera Urubyiruko; gutangiza koperative imwe muri buri kagari ndetse no kwitabira gahunda ya MYICT ya YEGO (Youth, Employment for Global Opportunities).
Icyiciro cya kabiri cy’aya mahugurwa kizakomeza guhera taliki ya 19/11/2012 mu Murenge wa Cyanika na Kitabi ahazahugurwa Urubyiruko rusaga 100 mu gihe cy’iminsi 25 nk’uko amakuru aturuka ku mukozi ushinzwe urubyiruko, umuco na siporo mu karere ka Nyamagabe NKURUNZIZA Jean Damascène
abivuga.


text:
Kuki Papa yahisemo guhura n’urubyiruko ku munsi wa Mashami?
Urubyiruko ni abantu bari mu kigero gishimishije (fleur d'âge) kigaragazwa n’imyifatire ikurikira :
1. Kurangamira ejo hazaza kandi biringiye ibyiza biri imbere.
Umushumba wa Kiliziya aboneraho kubwira urubyiruko mizero ya Kiliziya ko hari ibyiza byinshi ariko ko agahebuzo ari ijuru kandi ko abarikoreye n’umutima wabo wose n’imbaraga zabo zose n’ubwenge bwabo bwose…aribo bazarijyamo.
Icyo gihe buri wese aba yishimmye kandi agashaka ko bose bamurangamira , bamwishimira kabone n’iyo ari mu bidatunganye . Aba akeneye amashyi, kogezwa, gusasisrwa amashami no kuvugirizwa impundu.
Kiliziya nk’umubyeyi watuboneye izuba ikatwibutsa inyigisho z’ umwami wacu Yezu .umusaraba utwibutsa ko tutagomba kwihambira ku binure by’isi bishira bijojoba. Mashami ni itwereka ko tugomba gusogongera ku byishimo by’isi ariko tukihutira gutegura Pasika. Urubyiruko akenshi rushaka kugarukira kuri Mashami kandi hari PASIKA. Uko gusubira babiterwa n’uwa gatanu mutagatifu ubatera ubwoba. « Ishema ryacu ni umusara wa Yezu. »
2. Gukunda ubuzima bworoshye
Kuri uyu munsi Papa agaruka ku kwitanga kwa Nyagasani Yezu . Igihe agize ati « Ibi mijye mubikora bibe urwibutso rwajye » yashimangiye mube umurage wo kwitanga. Kuri mashami rero abato bibutswa ko uwihambira ku buzima bwe azabubura. Ntibagomba kuguma muri hosana ya mashami bagomba kujya kuri golgota y'ubuzima bwabo
3. Kubura icyerekezo mu nyanja ngari y’ibibazo byugarije isi
Papa Yohani Pahulo II amaze kureba ukuntu urubyiruko rubaye ho mu bibazo byinshi yarutuye umusaraba arubwira ngo mbahaye uyu musaraba nk'inzira y'amizero n'igisubizo cy'urujya n'uruza rw'ibibazo mufite. Yezu ntiyaje gukuraho imibabaro yacu, yewe ntiyaje no kuyoroshya ahubwo mu kubabarana natwe yahaye mwene muntu amizero ko Imana itadutererana ahubwo ituba iruhande.
Papa yashakaga kandi kwigisha urubyiruko kudakunda inzira y'ibyoroshye.....inzira y'umusaraba y'umujeune wacu muri iki gihe hakabamo ejo nzamera nte, ubushomeri, ubukene, ubutane mu miryango, guta umuco n’uburere ndemyagiguhugu n’imigenzo mboneramana, kwirukankira indonke…
« Mushore imizi muri Kristu kandi mube ariwe mwishingikirizaho mukomejwe n’ukwemera »
( Reba Kol 2,7)
A.J M Vianney DUSHIMIYIMANA
Aumonier diocésain de la jeunesse


text:
Kuvuga kwiteza imbere k’umugore mu Karere ka Gisagara, inkuru umuntu asanganizwa iza ivuga na rwiyemezamirimo Mukanyabyenda Constance wageze ku ruganda rukora inzoza zikomoka ku bitoki, akaba agiye no kujya akora na za likeli.
Uyu mubyeyi w’abana bane, ufite imyaka 46 y’amavuko, akora akazi ke, akanitwarira imodoka ye ipakira imizigo. Imbere y’umunyamakuru agaragaza ko yageze ku ruganda ruciriritse ahereye ku busa.
Akaba yaratanze akazi, akanafasha abahinzi kubona isoko ry’ibitoki.
Uruganda Inyamamare Ltd ruri mu Murenge wa Ndora, rukora urwagwa rwitwa Inyamamare, naho likeli ikitwa Inyambibwa.
Umunyamakuru: Ni gute wafashe umugambi wo kuba rwiyemezamirimo?
Mukanyabyenda: Ndi mu bagore batangiriye hasi. Ndi mu badamu batangiriye ku mafaranga ibihumbi bitanu. Mfata bitanu mu Karere ka Gisagara, mbizunguza mu Karere ka Huye. Leta igera aho ivuga ko hagomba kubaho ikoranabuhanga ryo gucuruza inzoga zipfundikiye. Naraje mbyinjiramo, nta muntu wabibwiye ni ibyo nitekerereje. Naraje mu bushobozi nari mfite nagiye nzamukana n’ibimina, aho amakoperativa ya SACCO aziye nzamukana na yo, ngeraho niyubakira inyubako y’uruganda.
Umunyamakuru : Ibyo wabitangiye mu w’uhe mwaka ?
Muk . : Ibyo Nabitangiye mu mwaka wa 2010. Niho natangiye nubaka, nzamura inyubako y’ uruganda.
Umunyamakuru: Amafaranga wubakishije ni ayo wakuye muri ibyo bimina?
Muk. Ni byo byagiye bimpa igishoro.
Umunyamakuru : Niba atari ibanga mwatanganaga amafaranga angahe ?
Muk. : Nibura twarangaga 1100 buri cyumweru, ukagiramo imigabane, niba ufite nk’imigabane itanu ukajya utanga 5500. Noneho ushobora gutombora ugatombola nk’ibihumbi 150, ukabishakiramo umushinga ukuzamua.
Mwabaga muri bangahe ?
Muk. : Hariho igihe twabaga turi abantu 50.
Ubundi mukora iki?
Muk : Nenga urwagwa rukomoka ku bitoki. Ku bushakashatsi, ubu nageze aho ku buryo kimwe nkibyaza ikindi nkakibyazamo umusaruro. Kuba nafata urwanga nkarukuramo rikeli, ibyo ariko ni umunyakoreya [wamusuye] wampaye ubumenyi. Mfite icyangombwa cy’uko iyo nzoga ifite ubuziranenge. Tumaze no kwenga amadivayi, ubu muri 2017, tugiye kuyikoramo umushinga, dushake amavide, tuyishyire ku isoko, twarangije gusogongeza abantu barabishimye.
Umuny: Nko ku munsi wakora inzoga izingana iki ?
Muk: Ku munsi ushobora gukora litiro 250 y’Inyamamare.
Umunyamakuru: Nk’umugore witeje imbere, ukurikije aho wavuye n’aho ugeze wumva umeze ute ?
Muk: Nkurikije aho navuye n’aho ngeze, nihaye agaciro ngaha n’ibyo nkora. Kubera ko navuye hasi ndazamuka ngera, nteza imbere abana mbyaye, bamwe bari mu mashuri, mfasha ababhinzi b’ubutoki.
Muk: Nari umuturage wo hasi, nta sambu nari mfite, ahubwo nari mfite ubwenge n’imbaraga zo gukora.
Ukoresha abakozi bangana bate?
Muk: Navuye ku bakozi batanu, ngeze ku bakozi 44. Hari abakozi ba nyakabyizi, hari n’abahoraho 10 nishyurira ubwishingizi.
Amafaranga uhemba abakozi agera kuri angahe ?
Muk: Byibura bigera ku bihumbi 900.
Umuny : Ugereranyije ibikorwa byawe ( uruganda, amasambu, imodoka, ) bifite agaciro kangana iki?
Muk: Bifite nka miliyoni 60.
Ni iki wabwira abandi bagore ?
Muk: Abagore bagenzi banjye mbabwira ko batagomba kwitinya, ko batagomba kuririra kuzamukira ku mafaranga menshi, ko n’amake azamura umuntu.
N’aho abakiri bato?
Muk: N’abakiri bato, n’abo nkoresha mbasha kubigisha kunoza umurimo, kudatakaza igihe, bakamenya no kwizigama bakazagera nk’aho nanjye ngeze.
Ufite isoko ujyanaho umusaruro wawe ?
Muk : Isoko dufite ubu ni iry’Inyamamare. Ndi mu turere dutatu, Huye , Gisagara n’igice cya Nyaruguru.
Winjiza amafaranga anagana iki byibuze ?
Muk: Wahembye abakozi ntiwabura ibihumbi 300.
N’izihe mbogami ufite muri business yawe ?
Muk: Niba umuntu ucuruza inzoga ipfundikiye, undi acuruza idafundikiye , aba akubangamiye kandi twe tuba turi ku misoro iri hejuru. Ariko Akarere kabifatiye imyanzuro, ubu dufite icyerekezo cyiza. Iyo ni yo yasenya uruganda.
Uyu rwiyemezamirimo avuga ko afite icyangombwa kimwemerera gukora, akaba yanakohereza ibicuruzwa bye mu mahanga. Ariko kugeza ubu aravuga ko yanatumije amavide yo gupfunyikamo Inyamibwa.
Umutekinisiye w’uruganda , Francine Nyirangirinshuti, yabwiye Izuba Rirashe ko likeli izaza ifite Vol. 41.5 naho urwaga rutunganywa rwo rukaba ruri kuri Vol.13.4. Icupa rya likeli rya santilitiro 75 rikazajya rigura Amafaranga 5000.
Urete uruganda rw’Inyamamare, muri Gisagara hari n’urundi rwitwa GABI LTD, Akarere gafatanyije n’umushoramari, na rwo rukaba rutunganya ibikomoka ku nsina.
Urete uyu mugore witeje imbere ku buryo buvugwa mu Karere ka Gisagara, n’abandi bagaragaza ko bagenda bagera ku bikorwa bibateza imbere. Ndetse Umuyobozi w’aka Karere Rutaburingoga Jerome, akemeza ko baba mu matsinda n’amakoperative byatumye bazamuka, bakamenya kwizigama, bakaba batagitegera amaboko abagabo. Byongeye abagore isuku yabo ikaba yariyongereye.


text:
UBUTUMWA BWA HAGAYI
Hagayi 1:5-6; “Noneho rero Uwiteka Nyiringabo aravuga ati “Nimwibuke ibyo mukora. Mwabibye byinshi ariko musarura bike, murarya ariko ntimuhaga, muranywa ariko ntimushira inyota, murambara ariko ntimushira imbeho, kandi n’ukorera ibihembo abibika mu ruhago rutobotse.”
Ibigize igitabo cya hagayi ni ibyerekeye amateka yo kuva mu bunyage i Babuloni kw’abisirayeli.Nyuma yuko batura mu gihugu cyayo; intego yabo ya mbere yari ukubaka inzu y’Imana , ariko iyi mirimo yarahagaritswe mu gihe cy’imyaka mirongo itandatu kubera itegeko ry’umwami w’ubuperesi ariwe Aritazeruzi wayobejwe n’abanzi bab’isirayeli yuko bashakaga kwigomeka, ibi byabaye impamvu yo kudakomeza umurimo wo kubaka inzu y’Imana nuko buri umwe muribo atangira kwiyubakira ubwe buzima, ariko nkuko twabisomye mu mirongo yambere; imbuto z’imirimo yabo ntabwo zari zihuye n’imbaraga bashyiragamo.
Hazahora hari impamvu kuri twe zo kudakorera Imana ariko tugomba kumenya neza ko gutera umugongo umuhamagaro w’Imana kwacu kuganisha ku gutsindwa kwacu kubera ko umugisha wacu nk’abana b’Imana uturuka mu kuyikorera kwacu.
Hagayi 1:7-9 “Uwiteka Nyiringabo aravuga ati “Nimwibuke ibyo mukora. Nimuzamuke mujye ku misozi muzane ibiti maze mwubake urusengero, nzanezezwa na rwo kandi nzahimbazwa. Ni ko Uwiteka avuga. “Mwiringiraga kubona byinshi ariko dore byabaye bike, mubizanye imuhira mbitumuza umwuka wanjye. Ibyo byatewe n’iki? Ni ko Uwiteka Nyiringabo abaza. Byatewe n’inzu yanjye isigaye ari umusaka, kandi umuntu wese wo muri mwe yihutira kwiyubakira iye nzu.”
Igitabo cya Hagayi kiraduhugura uyu munsi kubera ko amahame y’Imana ahoraho, kandi natwe uyu munsi aratureba.Benshi muri twe turashaka guter’imbere mu buzima bwacu ariko ibi biterwa nuko twirebera mu maso y’abantu atari maso h’Imana.twigereranya kurabo batuzengurutse , ntitugendere kw’isezerano ry’Imana kandi tukanyurwa n’utuvungukira aho kunyurwa n’ibisaga by’Imana.Imana iraduhamagarira guhaguruka tukubaka inzu yayo, itorero ryayo, nibwo tuzaba mu buzima bwo kwagukirwa kubw’icyubahiro cy’ubwami bw’Imana.
Hagayi 2:6 -8 “Nuko Uwiteka Nyiringabo aravuga ati “Hasigaye igihe gito ngatigisa ijuru n’isi n’inyanja n’ubutaka, kandi nzahindisha amahanga yose umushyitsi, n’ibyifuzwa n’amahanga yose bizaza kandi iyi nzu nzayuzuzamo ubwiza. Ni ko Uwiteka Nyiringabo avuga. Ifeza ni izanjye, n’izahabu na zo ni izanjye. Ni ko Uwiteka Nyiringabo avuga.”
Niduhaguruka tukubaka inzu yayo, Imana nayo izahaguruka inyeganyeze amajuru, havuyemo mw’ijuru aho ituye ahubwo ijuru aho ubwami bw’abatware n’abategeka biy’isi bavugwa mu rwandiko Pawulo yandikiye Abefeso 6:12 batuye, batubuza gupfumura.
Imana izazan ubutunzi bw’amahanga kuri twe, kubera ko twahamagariwe kuyikorera kubwo kujya mbere ku bwami bwayo.Iki n’igihe cyacu cyo guhinyuza isi hagati y’ihindagurika ry’ubukungu ridashira binyuze mw’isezerano ryo kwagukirwa mu bukungu twahawe n’Umwami, kubera ko yanyeganyeje amajuru n’isi kubw’ineza yacu kandi Satani ari munsi y’ibirenge.
Luka 10:18-19 “Arababwira ati “Nabonye Satani avuye mu ijuru, agwa asa n’umurabyo.Dore mbahaye ubutware bwo kujya mukandagira inzoka na sikorupiyo, n’imbaraga z’Umwanzi zose, kandi nta kintu kizagira icyo kibatwara rwose.
Editor


text:
Bwishyura: Imurikabikorwa ngo rituma abaturage bamenya umusaruro uturuka mu mihigo y’umurenge
Kuri uyu wa 26 Kamena 2014, mu Murenge wa Bwishyura mu Karere ka Karongi habaye imurikabikorwa ry’abafatanyabikorwa mu iterambere maze ubuyobozi bw’Akarere ka Karongi bushimira abafatanyabikorwa b’ako More...
RUSIZI: ABANYAMURYANGO BA RPF NGO UYU MWAKA NI UWO KURUSHAHO GUTERA IMBERE
Kurushaho kongera ibikorwa bivana abaturage mu bukene , kongera abanyamuryango ndetse no kongera imisanzu , nizo ngingo zagiye zigarukwaho cyane mu mihigo abanyamuryango ba RPF Inkotanyi mu karere ka Rusizi basinye More...
Rwanda | Gakenke: Umurenge wa Muyongwe wegukanye umwanya wa mbere mu mihigo ya 2011-2012
Umurenge wa Muyongwe wegukanye umwanya wa mbere mu kwesa imihigo y’umwaka wa 2011-2012 n’amanota 95 ku ijana mu mirenge 19 igize akarere ka Gakenke. Umuyobozi w'akarere, Nzamwita Deogratias ageza More...


text:
ISOMO RYA MBERE
Isomo ryo gitabo cy’Umuhanuzi Yeremiya (Yer 30, 1-2.12-15.18-22)
1Uhoraho abwira Yeremiya iri jambo : 2“Uhoraho, Imana ya Israheli avuze atya : Uzandike mu gitabo amagambo yose nakubwiye. 12Ni jye ubwanjye wabatangarije umukiro kandi nywubagezaho; nta bwo ari imana y’inyamahanga iba iwanyu. Bityo rero muri abahamya banjye, naho jye ndi Imana – uwo ni Uhoraho ubivuze – 13Nta muntu ufite wo kukurengera, igikomere cyose kibonerwa umuti, ariko icyawe nta miti yakivura. 14Abakunzi bawe bose barakwirengagije, ntibakikwitayeho ! Naragukomerekeje boshye ukubiswe n’umwanzi; ari na cyo gihano cyawe kubera ibicumuro byawe bitagira ingano, n’ibyaha byawe bidahwema kwigaragaza. 15Kuki utakishwa n’uruguma rwawe ? Igikomere cyawe ntigishobora gukira ! Nakugize ntyo kubera ibicumuro byawe bitagira ingano, n’ibyaha byawe bidahwema kwigaragaza.
18Uhoraho avuze atya : Nzavugurura amahema ya Yakobo, abayatuye mbagirire impuhwe: buri mugi uzongera wubakwe ku musozi wawo, na buri nzu nziza isubire mu kibanza cyayo. 19Abantu bazavuza impundu zo gushimira, ziherekezwe n’amajwi menshi y’ibyishimo. Nzabaha kororoka ubutazagabanuka, nzabubahiriza kandi ntibazasuzugurwa. 20Abana babo bazasubizwa ubutoneshwe bahoranye, umuryango wabo ushinge imizi imbere yanjye, maze mpane ababashikamiraga bose. 21Umwami wabo azaba ari umwe muri bo, umutware wabo azabakomokemo, kandi nzamuzane mwiyegereze. Ni nde rero watinyuka kunyegera ? Uwo ni Uhoraho ubivuze. 22Muzambera umuryango, nanjye mbabere Imana.”
ZABURI (Zab 102 (101), 16-18, 19-21, 29.22-23)
Inyik/ Igihe Imana izakoranya umuryango wayo bundi bushya, Izigaragaza yuje ikuzo.
Amahanga yose azatinya izina ry’Uhoraho,
n’abami bose b’isi bazatinye ikuzo ryawe,
kuko Uhoraho azubaka Siyoni bundi bushya,
akahigaragariza yuje ikuzo;
ubwo agahugukira isengesho ry’abanyazwe ibyabo,
akita ku byo bamusaba.
Ibyo ngibyo nibyandikirwe igisekuruza kizaza,
maze umuryango mushya uzasingize Uhoraho;
kuko Uhoraho yarungurukiye mu bushorishori bw’ijuru,
aho ari mu Ngoro ye akareba ku isi,
kugira ngo yumve amaganya y’imfungwa,
kandi abohore abaciriwe urwo gupfa.
Abahungu b’abagaragu bawe bazatura,
maze ababakomokaho bazarambe imbere yawe.
Nuko bazamamaze muri Siyoni izina ry’Uhoraho,
n’ibisingizo bye muri Yeruzalemu,
igihe ingoma n’amahanga bizibumbira hamwe,
kugira ngo bigaragire Uhoraho !
IBANGONDIRIMBO RIBANZIRIZA IVANJILI (Zab 130 (129), 5)
Alleluya Alleluya.
Amizero yacu ari muri Uhoraho !
Nimwizere Ijambo rye.
Alleluya.
IVANJILI
+ Matayo (Mt 14, 22-36)
Muri icyo gihe, Yezu amaze kugaburira imbaga mu butayu, 22ategeka abigishwa be kujya mu bwato no kumutanga hakurya, igihe agisezerera rubanda. 23Amaze kubasezerera, azamuka umusozi kugira ngo asengere ahiherereye. Umugoroba ukuba ari wenyine. 24Naho ubwato bwari bugeze kure y’inkombe, buhungabanywa n’imivumba kuko umuyaga wabuturukaga imbere.
25Nuko bujya gucya, aza abasanga agenda hejuru y’inyanja. 26Abigishwa babonye agenda hejuru y’inyanja bakuka umutima bati « Ni baringa ! » Bashya ubwoba ni ko kuvuza induru. 27Ako kanya Yezu arababwira ati « Nimuhumure ni jye ; mwigira ubwoba ! » 28Petero ni ko kumusubiza ati « Nyagasani, niba ari wowe tegeka ko ngusanga ngenda ku mazi. » 29Yezu ati « Ngwino. » Nuko Petero ava mu bwato agenda ku mazi asanga Yezu. 30Ariko abonye ko umuyaga uteye inkeke, agira ubwoba atangira kurohama, nuko atera hejuru ati « Nyagasani, nkiza ! » 31Ako kanya Yezu arambura ukuboko, aramusingira ati « Wa mwemera gato we, ni iki cyatumye ushidikanya ? » 32Nuko ageze mu bwato umuyaga urahosha. 33Abari mu bwato bamupfukamira bavuga bati « Koko uri Umwana w’Imana ! »
34Bamaze kwambuka bagera mu karere ka Genezareti. 35Abantu baho bamumenye bakwiza inkuru muri ako karere kose; ni ko kumuzanira abarwayi babo bose. 36Baramwinginga ngo abareke bakore ku ncunda z’igishura cye gusa, nuko abazikozeho bose bagakira.


text:
Bibiliya ivuga ko Satani akora ijoro n’amanywa ashaka icyo akurega (Ibyahishuwe 12:10), ariko Imana yo ishaka ko utsinda ibirego by’umwanzi.
Iyo Satani akubwiye ati “bivemo” Imana yo irakubwira iragukomeza (Matayo 5:11-12). Satani yakubwira kwita ku byawe gusa, Imana ikagusaba kwita no ku by’abandi (Abafilipi 2:3-4).
Satani yakubwira ko ntacyo bitwaye kugira inzika, Imana ikagusaba kubabarira (Matayo 6:14-15). Satani yakubwira kwihorera, Imana ikagusaba kuba umunyamahoro (Abaroma 12: 18-19).
Satani yagusaba kwishyira hejuru, Imana ikagusaba guha Yesu icyubahiro (Yohana 17:5). Satani yakugira inama yo kwishushanya, Imana ikakubwira ko yita ku biri mu mutima (1 Samweli 16:17).
Satani yakubwira ko uri mubi, Imana ikakwibutsa ko uremye mu buryo butangaje (Zaburi 139:14). Satani yakubwira ko uri wenyine kandi ko ntawe ukwitayeho, Imana ikubwira ko itazigera ikureka kandi ko igufiteho umugambi (Gutegekwa kwa kabiri 31:6 na Yeremiya 29:11).
Dawidi yaravuze ati, “ Iki ni cyo kimenyesha yuko unyishimira, Ni uko umwanzi wanjye atavugiriza impundu kunesha. Kandi jyeweho unkomereza gukiranuka kwanjye, Kandi unshyira imbere yawe iteke ryose.” Zaburi 41:11-12.
Umwanzi akora uko ashoboye kose ngo abone icyo agushinja. Iyo abonye umunaniye atangira kukwibutsa ibyaha byose waciyemo, akakwibutsa ibyo wananiwe kugeraho, amasezerano yatinze gusohora,…ariko aho guteshuka, ujye uzirikana ko Imana igufiteho umugambi ukomeye kuko ari yo mpamvu ukiriho.


text:
Kuri uyu wa gatandatu tariki ya 9 Ugushyingo 2017 kuva saa moya za mu gitondo, Guverineri w’Intara y’Amajyaruguru bwana Gatabazi Jean Marie Vianney ari kumwe n’Umuyobozi w’Akarere yatangije ku mugararagaro mu Karere ka Gicumbi Siporo ikorwa abayitabiriye bagenda n’amaguru ahantu harehare izwi mu rurimi rw’icyongereza nka “Car Free Day”. Iyi siporo yatangiriye muri Santeri y’ubucuruzi ya kageyo isorezwa kuri sitade ya Gicumbi ahari km 9. Yitabiriwe kandi na bamwe mu Bajayanama mu Nama Njyanama y’Akarere ka Gicumbi, Abagize Komite Nyobozi y’Akarere, Abahagariye Inzego z’umutekano Ingabo na Polisi zikorera mu Karere ka Gicumbi, abahagarariye ibigo binyuranye bikorera mu Karere ka gicumbi, abikorera hamwe n’abaturage bo mu mirenge ya Byumba, Kageyo na Rukomo.
Iyi siporo yasoreje kuri Sitade ya Gicumbi, isozwa n’imyitozo ngororamubiri inyuranye, kwipimisha ko ibiro umuntu afite bijyanye n’uburebure bwe (BMI) bityewe n’imirire umuntu aba afite, kwipimisha diyabeti n’izindi ndwara kandi ku buntu, guhabwa ibiganiro biganisha ku kamaro ko gukora siporo. Umuyobozi w’Akarere mu ijambo rye ry’ikaze yashimiye Guverineri w’Intara y’Amajyaruguru kuba yaje gutangiza ku mugaragaro iyi siporo mu Karere ka Gicumbi ndetse anashimira abaturage bitabiriye. Yakomeje avuga ko iyi siporo yari yaratangiye asaba abitabiriye kumenya ko ari inyungu kuri bo kuyitabira badahaswe. Yashoje ashimira amatsinda anyuranye akora siporo mu gitondo cyangwa nimugoroba ndetse na weekend asaba abataritabira aya matsinda ya siporo kwihutira kuyajyamo.
Guverineri Gatabazi yashimiye abanyagicumbi bitabiriye iyi siporo anaboneraho umwanya wo kubashimira uburyo Gicumbi yitwaye neza mu matora ya Perezida wa Repubulika bakitorera Nyakubahwa Paul Kagame abasaba gushyira ingufu mu iterambere ryihuse. Yagize, ati: “Dufite amahirwe yo kugira Intwararumuri mureke dukomeze tuyoborwe n’urugero rwiza rwa Nyakubahwa Paul Kagame Perezida wa Repubulika y’u RWANDA Intore Izirusha Intambwe”. Yashoje asaba ko iyi siporo igomba kujya ikorwa buri kwezi kandi buri karere kagashyiraho umunsi wako, akarere ka Gicumbi kakazajya kayikora kuwa gatandatu wa 2 wa buri kwezi nk’uko byatangajwe na madame Charlotte Benihirwe, Umuyobozi w’Akarere Wungirije Ushinzwe Imibereho Myiza y’Abaturage. Aka karere ka Gicumbi kakaba kbaye aka kabiri nyuma y’aka Musanze Guverineri atangirijemo iyi Car Free Day.
MUTUMWA Vincent
PRMCO / Gicumbi District
Tel: 0788487894
E-mail: mutumwa.vincent@gmail.com


text:
Abatuye mu Karere ka Musanze baratangaza ko imihanda basezeranyijwe na Perezida Kagame ubu igeze kuri 85% ikorwa, ikomeje kubabera imbarutso y’iterambere aho bahuriza ku kuvuga ko bari ‘mu munyenga’.
Hari ku matariki ya 10 na 11 Kamena 2013, ubwo Umukuru w’Igihugu Paul Kagame yasuraga Akarere ka Musanze, maze abaturage bamugaragariza ikibazo bitaga ‘ingorabahizi’ cy’imihanda yo mu Mujyi wa Musanze yari yarangiritse aho basabaga ko ikorwa.
Ni imihanda yari yiganjemo imyinshi yakozwe ku gihe cy’ubukoloni bw’Ababiligi aho yari yaramaze kwangirika ku buryo hari ahagaragaraga imyobo miremire yakundaga guteza impanuka abayikoresha nk’uko babisobanura.
Acyumva icyo kibazo, Perezida Kagame yasabye ko iyo mihanda ikorwa, maze hanzurwa ko abo baturage bakorerwa ibirometero 15 by’imihanda yerekeza mu nsisiro zitandukanye zihurira ku Mujyi wa Musanze.
Ngo barokowe byinshi
Abaturage mu ngeri zinyuranye b’Akarere ka Musanze biganjemo abatwara ibinyabiziga n’abakora ubucuruzi babashije kuganira n’Ikinyamakuru izubarirashe.rw, bagaragaza ko kuba ubusabe bwabo bwarumvishwe bagakorerwa imihanda, byabakijije ibizazane bakururirwaga n’imihanda bakoreshaga yari yarashaje.
Munyampirwa Justin, umuturage ukora akazi ko gutwara abagenzi muri tagisi agira ati “Imodoka zacu zahoraga zangirika cyane; zacikaga rasoro ndetse n’amapine agaturika kubera ibinogo byari muri iyi mihanda, nta cyumweru cyashiraga umuntu atajyanye imodoka mu igaraji.”
Karegeya Isaïe, ukora ubunyonzi, yungamo ati “Abantu bahoraga bacika amaguru kubera impanuka; wasangaga tugonga abantu cyangwa tukagongwa kubera ko ibinyabiziga byose byabaga bishaka guhunga ibisimu.”
Cyakora, magingo aya abo baturage cyo kimwe na bagenzi babo, bahuriza ku kuvuga ko bari mu iterambere bakesha kuba myinshi muri iyo mihanda ubu ikozwe neza aho ngo bayigendamo batekanye kandi n’Akarere kabo kakagira isura nziza; ibintu bo bita ‘Umunyenga’.
Ntamuhanga Leopord waganiriye n’iki kinyamakuru ariho atembera, yagize ati “Turi mu munyenga rwose; ubu hehe na bya bibazo, dore ubu umuntu aritemberera uko ashaka atikanga ko akandagirwa n’imodoka.”
Uwamahoro Clementine wo mu Murenge wa Muko, we agira ati “Habaye heza cyane, twabonye iterambere; imodoka ziri kuza kudukura iwacu mu Muko tukagera hano ku bitaro, umubyeyi ugiye nko ku nda imodoka ikaza ikamutwara bwangu, akagera ku bitaro byihuse mu gihe mbere umubyeyi yageraga ino arushye kubera kugenza amaguru mu mihanda mibi yari yarapfuye.”
Imihanda mishya yarabatinyuye
Nk’uko bitangazwa n’abaturage b’Akarere ka Musanze, ngo gukorerwa imihanda byatinyuye benshi kwinjira mu bushabitsi(business) bwo gutwara abagenzi kuri moto no ku magare; ibintu ngo batinyaga mbere.
Ndagijimana Samson, umuturage wo mu Kagari ka Mpenge mu Murenge wa Muhoza, agira ati “Jye ubwanjye naguze moto none ubu iri kunyinjiriza kubera iyi mihanda. Gusa mbere sinigeze mbitekereza kubera ko nabonaga ko izamfira ubusa, abari bazifite birirwaga bazikoresha zangiritse bigatuma nshika intege.”
Aharangiye gukorwa umuhanda hanashyirwa amatara, kubw’ibyo usanga hari ubucuruzi buciriritse burimo ubutari bumenyerewe muri Musanze bugenda buvuka, ku isonga hakaza guteka capati, kotsa ibigori, guteka injuga n’ibindi.
Ubwo bucuruzi usanga bukorerwa hafi y’imihanda kuva ku mugoroba kugeza mu masaha y’igicuku.
Bajeneza Béatha, umubyeyi wotsa ibigori yagize ati “Aka kazi nakinjiyemo nyuma y’uko uyu muhanda wuzuye, waruzuye bahashyira n’amatara bituma ntekereza nti ‘ni iki nakora?’, ubu buri mugoroba ninjiza nibura ibihumbi bitatu.”
Ikigo cy’igihugu gishinzwe iterambere ry’imihanda (RTDA) na Minisiteri y’Ibikorwa Remezo ni bo bakurikirana imirimo yo kubaka imihanda Perezida Kagame yemereye abaturage b’Akarere ka Musanze.
Bagirishya Pierre Claver, umunyamabanga nshingwabikorwa w’Akarere ka Musanze, agira ati “Ubu tugeze kuri 85%, niho twari tugeze mu byumweru bibiri bishize turimo duhigura, agace gato kari gasigaye ni mu muhanda ugana Nyakinama, no gushyiramo amatara ku mihanda mu mujyi no gutera ibiti kuko nabyo biri muri contract y’imihanda bigomba kurangizanya.”
Byari biteganyijwe ko iyo mihanda itahwa ku mugaragaro muri uku kwezi kwa Nyakanga, gusa Akarere ka Musanze gatangaza ko bitakunze kubera ko sosiyete NPD COTRACO, yahawe isoko, yitabajwe mu yindi mirimo irimo kubaka ibibuga byakiriye amarushanwa ya CHAN bityo bituma itinda kurangiza iriya mihanda.
Imihanda Perezida Kagame yemereye abaturage b’Akarere ka Musanze yose ifite agaciro ka miliyari na miliyoni 500 z’amafaranga y’u Rwanda.
Twitter: @Umurengezis


text:
ISOMO RYAMBERE
Igitabo cya Tobi (Tobi 11,5-17)
Muri iya minsi, Ana nyina wa Tobi 5yari yicaye, akenguza inzira uwo muhungu we yaturukamo. 6Nuko amurabutswe atungutse, abwira Tabiti ati «Dore umuhungu wawe araje, kandi azanye na wa muntu wamuherekeje!» 7Mbere y’uko Tobi agera hafi ya se, Rafayeli aramubwra ati «Ndabizi neza, amaso ye arahumuka! 8Uyasigeho ako gasabo k’ifi, uwo muti urakoraranya bya bihu byera, ubyomore kumboni; maze so ahumuke yongere arebe urumuri.»
9 Ana aza yiruka, umuhungu we amugwa mu nda; ni ko kumubwira ati «Ndongeye ndakubona, mwana wanjye! Ubu noneho ninshaka mpfe.» Maze asesa amarira. 10Tobiti na we arahaguruka asohoka adandabirana, aza ku irembo. 11Tobi agenda amusanga, ka gasabo akigafite mu ntoki, aramucigatira, amuhuha mu maso, aramubwira ati«Ihangane, dawe!» Amusigiramo wa muti, aramusagasira; 12nuko ayabyiringizamo ibiganza bye byombi, maze imvuvu zihungukira ku mpande z’amaso. 13Tobiti ahita amugwa mu nda, amarira arisesa, aramubwira ati «Nongeye kukubona mwana wanjye, wowe ndeba nkanezerwa!» 14Hanyuma aravuga ati «Nihasingizwe lmana! Nihasingizwe izina ryayo risumba ayandi yose ! Niharatwe abamalayika bayo batagatifu! Izina ryayo risumba ayandi riragahorana natwe, kandi n’abamalayika bayo nibubahwe uko ibihe bihora bisimburana. Kuko Imana yari yarancyashye, none dore umuhungu wanjye Tobi ndamureba!»
15Tobi yinjira mu nzu anezerewe, kandi asingiza Imana mu ijwl riranguruye. Hanyuma atekerereza se ukuntu urugendo rwe rwamubereye ruhire aba azanye feza, anamubwira uko yarongoye Sara, umukobwa wa Raguweli. Hanyuma yungamo ati «Ndetse nguyu araje, ageze ku irembo rya Ninivi.» 16Nuko Tobiti ajya gusanganira umukazana we, agenda yishimye kandi asingiza Imana, agera ku irembo rya Ninivi. Abantu b’i Ninivi bamubonye yigenza ari muzima nta we umurandase, bose baratangara. Naho Tobiti akabemerera ko ari lmana yamugiriye impuhwe, ikamuhumura amaso. 17Ageze iruhande rwa Sara, umugore w’umuhungu we Tobi, Tobiti, amuha umugisha, aramubwira ati «Urakaza neza mwana wanjye! Nihasingizwe Imana, yo igucyuye iwacu mwana wanjye! So arakagira umugisha, n’umuhungu wanjye Tobi awugire, nawe kandi uwuhorane mwana wanjye!»
ZABURI (Zab 146 (145),2.5, 6c-7, 8-9a, 9bc-10)
Inyik/ Mutima wanjye, singiza Uhoraho!
Nzasingiza Uhoraho mu buzima bwanjye bwose,
Ncurangire Imana yanjye igihe cyose nzaba nkiriho.
Hahirwa uwo Imana ya Yakobo ibereye umuvunyi,
maze akiringira gusa Uhoraho, Imana ye!
Ni indahemuka iteka ryose,
arenganura abapfa akarengane,
Abashonji akabaha umugati.
Uhoraho abohora imfungwa.
Uhoraho ahumura amaso y’impumyi,
Uhoraho agorora ingingo z’abahinamiranye,
Uhoraho agakunda ab’intungane,
Uhoraho arengera abavamahanga.
Ashyigikira impfubyi n’umupfakazi,
Ariko akayobagiza inzira z’ababi.
Uhoraho ni nyir’ingoma ubuziraherezo,
Akaba Imana yawe Siyoni,
uko ibihe bigenda bisimburana iteka.
IBANGONDIRIMBO RIBANZIRIZA IVANJILI (1 Tim 6, 15-16)
Alleluya Alleluya
Imana Nyirihirwe na Mugengabyose umwe rukumbi,
Umwami w’abami n’Umutegetsi w’abategetsi,
naharirwe icyubahiro n’ububasha ubuziraherezo!
Alleluya.
IVANJILI
+Mariko (Mk 12,35-37)
Muri icyo gihe, 35Yezu yigishirizaga mu Ngoro y’Imana, araterura ati«Ni iki gituma abigishamategeko bavuga ko Kristu ari mwene Dawudi? 36Kandi Dawudi ubwe yaravuze ati ‘Nyagasani yabwiye Umutegetsi wanjye ati: Icara iburyo bwanjye, kugeza igihe abanzi bawe mbahindura imisego y’ibirenge byawe.’ 37Uwo Dawudi yita Umutegetsi, yaba umwana we ate? » Abantu benshi bamwumvanaga umunezero.


text:
INKURU YA 96
Yesu akiza abarwayi
MU GIHE Yesu yakoraga ingendo mu gihugu hose, yagendaga akiza abarwayi. Bityo, inkuru y’ibitangaza bye yamamara mu midugudu n’ibirorero byose. Abantu bamuzanira ibirema, impumyi n’ibipfamatwi, n’abandi barwayi benshi. Nuko Yesu arabakiza bose.
Hari hashize imyaka irenga itatu Yohana abatije Yesu. Nuko Yesu abwira intumwa ze ko yari agiye kujya i Yerusalemu maze akicirwayo, hanyuma akazuka. Hagati aho, Yesu yakomeje gukiza abarwayi.
Umunsi umwe, Yesu yarimo yigisha ku Isabato. Isabato ni umunsi w’ikiruhuko ku Bayahudi. Uyu mugore ubona hano yari arwaye cyane. Yari amaze imyaka 18 agenda ahese umugongo, adashobora guhagarara yemye. Nuko Yesu amukoraho, maze atangira kunamuka, arakira!
Ibyo byarakaje abakuru b’idini. Nuko umwe muri bo atera hejuru abwira imbaga y’abantu bari aho ati ‘hari iminsi itandatu tugomba gukoreramo imirimo. Iyo ni yo minsi muzajya muza gukirizwamo, aho kuza ku isabato!’
Ariko Yesu arasubiza ati ‘mwa bantu babi mwe. Umuntu wese muri mwe azitura indogobe ye akajya kuyuhira ku Isabato. None se ntibyari bikwiriye ko uyu mugore w’ingorwa umaze imyaka 18 arwaye, yakizwa ku Isabato?’ Icyo gisubizo cya Yesu cyatumye abo bantu babi bakorwa n’isoni.
Nyuma y’aho, Yesu n’intumwa ze bafashe urugendo berekeza i Yerusalemu. Bagisohoka mu mudugudu w’i Yeriko, hari impumyi ebyiri zari zitunzwe no gusabiriza zumvise ko Yesu ahise. Nuko zitera hejuru ziti ‘Yesu dufashe!’
Yesu yahamagaye izo mpumyi arazibaza ati ‘murashaka ko mbakorera iki?’ Zaramushubije ziti ‘Mwami, humura amaso yacu.’ Nuko Yesu akora ku maso yazo, maze uwo mwanya zirahumuka. Waba se uzi impamvu Yesu yakoraga ibyo bitangaza byose? Ni ukubera ko akunda abantu kandi akaba ashaka ko bamwizera. Bityo, dushobora kwiringira ko igihe azaba ategeka ari Umwami, nta muntu n’umwe ku isi uzongera kurwara.


text:
Umumaro wo gusenga Nyiramutoni Gaudiose
IKIGISHO KIVUGA NGO “UMUMARO WO GUSENGA”
GUSENGA BIGIRA UMUMARO MWINSHI IYO TUBIKORANYE UMWETE NTA N’UBURYARYA DUFITE (MATAYO 6: 5-8)
(Ni musenga ntimukamere nk’indyarya ,kuko bakunda gusenga bahagaze mu masinagogi no mu nzira ngo abantu babarebe .ndababwira ukuri y’uko bamaze kugororerwa ingororano zabo, wehoho n’usenga ujye winjira munzu ubanze ukinge urugi,uhereko usenge so mwihereranye nuko so ureba ibyo ahiherereye azakugororera.
MU BICE BIRINDWI(7) BY’INGENZI
1. GUSENGA NI UKUGANIRA N’IMANA (KUVA19:10-11,14)
(Uwiteka abwira Mose ati « jya ku bantu ubeze none n’ejo,bamese imyenda yabo uwa gatatu uzasange biteguye,kuko k’umunsi wa gatatu Uwiteka azamanukira imbere y’ubwo bwoko bwose k’umusozi sinayi ».)
Icyitonderwa: Mbere yo gusenga tugomba kubanza kwitunganya cg kwiyeza kuko Imana si nk’umuntu.
TUGOMBA GUSENGA TWABANJE KWIYEZA KUKO IMANA SI NK’UMUNTU KUKO IREBA IMBERE MU MUTIMA IKAREBA N’INYUMA.
2. MU GUSENGA NIHO TUBWIRIRA IMANA IBYACU (YESAYA38:2-8)
N’uko Hezekiya yerekeye ivure atakambira Uwiteka ati ndakwinginze Uwiteka, uyu munsi wibuke ko najyaga ngendera mu by’ukuri imbere yawe n’umutima utunganye ,ngakora ibishimwa imbere yawe.
Maze ijambo ry’Uwiteka rigera kuri Yesaya riti : Subirayo ubwire Hezekiya uti “Uwiteka Imana yasogokuruza Dawidi iravuze iti”numvise gusenga kwawe mbona n’amarira yawe ,kubaho kwawe nzongeraho imyaka cumi n’itanu kandi nzagukizanya n’uyu murwa mbakize umwami wa Ashure ,nzawurinda.”
NIDUSENGANA UMUTIMA WEJEJWE KANDI UFITE IBYIRINGIRO TUZUMVIRWA.
3. GUSENGA GUSUBIZAHO IMFATIRO ZARI ZISENYUTSE (1SAMWEL1:12-20)
(Kandi yarafite abagore babiri (2) ,umwe yitwaga Hana undi yitwaga Penina niwe warubyaye ariko Hana we yari ingumba...Ahiga umuhigo aravuga ati « Nyagasani Nyiringabo ,nureba umubabaro w’umuja wawe ukanyibuka ,ntunyibagirwe ukampa umwana w’umuhungu ,nzamutura Uwiteka abe uwe iminsi yose yo kubaho kwe ,kandi icyuma cyogosha ntikizamugera ku mutwe.» nuko akomeza gusenga atyo imbere y’Uwiteka,Eli yitegereza umunwa we kandi muri uwo mwanya Hana yasabiraga mu mutima we ,iminwa ye ikanyeganyega ariko ijwi rye ntirihinguke .nicyo cyatumye Eli yibwira ko yasinze igihe gisohoye Hana asama inda ,bukeye abyara umwana w’umuhungu amwita Samweli ati « kuko na musabye uwiteka »
BISABA KWIZERA KWIHANGANA KU GATEGEREZA ISAHA Y’ IMANA cg IGIHE CYAYO.
4.GUSENGA GUHISHURA IBIHISHWE(DANIEL2:16-19)
Daniel aherako asanga umwami,amusaba umunsi ngo azamumenyeshe ibyo yabazaga nuko Daniel ajya mu nzu ye,abibwira bagenzi be Hananiya na mishayeri na Azariya kugirango bingingire Imana yo mu ijuru ibyo bihishwe ,ngo ibagirire imbabazi batarimburanwa n’abanyabwenge bandi b’I Baburone nuko ibyo byahishwe bihishurirwa Daniel mu nzozi yarose ninjoro.maze Daniel ashima Imana yo mu ijuru.
UMUNTU NTAGOMBA KUGENDA NK’IMPUMYI AGOMBA KUGIRA IHISHURWA
5. MU GUSENGA NIHO DUKURA IMBARAGA (MATAYO26:36,42)
Yigira imbere ho hato arunama ,aterura amagambo ati “Data niba bishoboka iki gikombe kindenge ,ariko bye kuba uko jyewe nshaka ,ahubwo bibe uko wowe ushaka yongera kugenda ubwa kabiri arasenga ati “Data niba bishoboka ko iki kindenga ,ngo kereka nkinywereyeho ,ibyo ushaka abe aribyo biba”
UMUKIRISITU UDASENGA AVA MU BYIZERWA cg ARAGWA
6. MU GUSENGA NIHO DUKURA KUNESHA (1SAMWEL17:45-50)
45. Dawidi abwira umufilisitiya ati ” wanteranye inkota n’icumu n’agacumu, ariko njyewe nguteye mu izina ry’uwiteka nyiringabo, imana y’ingabo za isiraheli wasuzuguye”. Uku niko dawidi yahanguje umufilisitiya ibuye ry’umuhumetso aramunesha aramwica kandi nta nkota Dawidi yari yitwaje.
Umukirisitu udasenga araneshwa mubigeragezo
7. MU GUSENGA NIHO DUKURA GUHAMYA (MATAYO10:32-33)
Umuntu wese uzampamiriza imbere y’abantu ,nanjye nzamuhamiriza imbere ya Data uri mu ijuru. Ariko uzanyihakanira imbere y’abantu wese, nanjye nzamwihakanira imbere ya Data uri mu ijuru .
TUGOMBA GUSENGA ARIKO TUGAHAMYA IGIHE ICYARI CYO CYOSE KUKO NTAGIHE DUHAWE CONGE.
1.UGAHAMYA IMBERE Y’ABANTU
2.UGAHAMYA IMBERE Y’IBINTU
3.UGAHAMYA IMBERE Y’UBUTUNZI
4.UGAHAMYA IMBERE Y’ICYAHA
5.UGAHAMYA IMBERE Y’URUPFU
NYIRAMUTONI GAUDIOSE
UMUDUGUDU : KUMUKENKE
PAROISSE : GASAVE
TEL : 0783154641 MTN
0733154642 AIRTEL
E-mail: [email protected]
[email protected]


text:
Niyitegeka Gratien wamamaye ku mazina ya Seburikoko, Sekaganda, Ngiga n’andi menshi yahishuye amafaranga yinjiza ku kwezi kubera impano ze.
Seburikoko avuga ko impano ze zituma yinjiza amafaranga y’u Rwanda ibihumbi 350 ku kwezi , ati “Nkurikije uko byari bimeze hagati y’ukwezi kwa cumi n’abiri no muri Mutarama 2017 mbaze neza nsanga ninjiza ibihumbi 350 by’amafaranga y’u Rwanda ku kwezi kumwe.”
Ayo mafaranga yose akaba ava mu gukina amakinamuco, amafilimi, kuvugira inka, muri muzika n’ibindi.
Avuga ko ayo mafaranga akorera amufasha mu buzima bwa buri munsi nko kwishyura icumbi ,kwitunga, urugendo, kwizigamira,kwishyura imisoro, gukora ibihangano bishya, kubaka , gufasha umuryango avukamo n’ibindi.
Nubwo yasanze yinjiza ayo mafaranga , yemeza ko ashobora no kurenga ariyo mpamvu mu minsi iri mbere ateganya gukora ibaruramari ryanditse akazakora ijanisha rifite aho rishingiye.
Zimwe muri gahunda afite muri 2017
Afite gahunda yo gukomeza gukina muri Seburikoko, gukina amakinamuco hamwe n’Indamutsa ndetse agashyiramo ingufu ku buryo atandukana n’abandi.
Arateganya gukora ibitaramo byo gusetsa (standup comedy) yari yatangiye gukora mu mpera z’umwaka wa 2016.
Yiteguye kandi kuzajya akora ikinamuco y’umuntu umwe (one man theatre), inkuru zikinnye (storytelling) ati “hari ibyo nahoraga mbabwira ngiye kubikura mu magambo mbyerekane mu bikorwa Abanyarwanda batazagira ngo mba niyemera ngo nkina ikinamico ndi umwe amasaha abiri agashira mbeshya. Ndabitangira muri Werurwe 2017.”
Sibyo azakora gusa kuko azakora muzika ndetse no kwigisha ababa gukina amakinamico na filimi.
Yasabye abafite impano nk’ize gushyiramo agatege bongeremo umwihariko, bahange udushya ndetse banitoze cyane bibe umwuga.


text:
Kuri uyu wa Kane nibwo iki kigo ku nshuro ya mbere cyatanze ku mugaragaro impamyabumenyi n’impamyabushobozi ku banyeshuri 41 bakirangijemo amasomo y’uburezi bw’abana b’incuke mu byiciro binyuranye, icya mbere cya kaminuza n’amahugurwa mu burezi bw’incuke.
Madamu Jeannette Kagame yibukije ko abahanga mu mikurire ya muntu butangira umwana agisamwa kugeza afite imyaka itandatu aribwo yiga byinshi bigena imitekerereze n’imyitwarire ye, bimugenga ubuzima bwe bwose, asaba abarangije muri iki kigo gufasha abantu kubisobanukirwa no kwita ku bana bato by’umwihariko.
Yagize ati “Umusanzu tubifuzaho ni ugufasha abantu kurushaho kumva akamaro ko gutangira kwita ku burere n’uburezi bw’umwana na mbere y’uko avuka. Ni inshingano yanyu kwita ku bana bato ariko mukanibuka kubifatanya no kongerera ubumenyi ababyeyi ndetse n’abandi babarera ngo dukomeze gufatanyiriza hamwe kurera abana mu buryo buboneye, bwihuse.”
Yakomeje agira ati “Ubumenyi mwahawe buzabafasha gutanga umusanzu wo kurera no kurerera u Rwanda, ni amahirwe mufite kandi yo guhanga imirimo mugatanga akazi ku rubyiruko n’abandi babyifuza.”
Iri shuri ryatangiye mu 2013 mu rwego rwo gufasha Guverinoma y’u Rwanda kugera ku ntego z’icyerekezo 2020, by’umwihariko kugeza uburezi ku bana b’incuke.
Umuyobozi wa PECDTC, Nyirantagorama Françoise, yavuze ko imitegurire myiza y’umwana w’incuke imurinda guhungabana mu gihe cyo gucuka, igatuma yimenyereza imibereho y’ishuri ndetse ikamuhuza n’abandi bana batavukana ariko basangiye byinshi.
Iyo mitegurire inamufasha kwiga imikino myinshi imufungura ubwenge, ikamukundisha kubana no gufatanya n’urungano rwe, ikamukundisha kwiga, cyane cyane igatuma yiga mu bwisanzure akarushaho kugaragaza impano zihariye ashobora kuba afite.
Yasabye abarangije mu kigo PECDTC gutanga umusanzu mu guhindura imyigishirize y’abana b’incuke ahanini ikigendera ku bunararibonye bw’abarimu gusa.
Yagize ati “Muzaharanire gutangiza amashuri y’incuke hirya no hino mu gihugu, muzaharanire kwigisha mu marerero, mbese mwitegure kwigisha no gutanga uburezi bubereye u Rwanda.”
Mu myaka itanu ishize amashuri y’incuke yariyongereye aho mu 2016 yari 2757 avuye ku 1870 mu 2012. Ni ngombwa ko haboneka ibigo bihugura abita ku bana b’incuke kuko ari ifatizo ry’ubuzima bwabo n’igihugu muri rusange.
Umunyamabanga wa Leta muri Minisiteri y’uburezi ushinzwe amashuri abanza n’ayisumbuye, Isaac Munyakazi, yavuze ko kuba hari abasoje mu burezi bw’incuke, bije bisubiza ikibazo gikomeye cy’abarimu bafite ubushobozi cyane cyane muri iki cyiciro.
Yasabye abarangije gushyira ubumenyi mu ngiro bakagaragaza impinduka mu burezi bw’u Rwanda.
Ati “Turabasaba mwe banyeshuri barangije gushyira ubumenyi mwavanye hano mu ngiro, kugirango byibuze mube aba mbere bashobora kutwereka ko abarezi b’incuke babyigiye bafite ubumenyi nkubwo mwavanye hano, bashobora kugira icyo batwunganiraho mu gutanga uburezi bufite ireme.”
Imihigo ni yose mu barangije
Umwe mu banyeshuri basoje amasomo yabo, Kayitesi Diane, yavuze ko ibyo bahuguwe birimo uburyo umuntu yarera umwana, yaba uwo yabyaye ndetse n’uwo ashinzwe kurera, uko umwana yakura afite indangagaciro za Kinyarwanda n’ubwenge buhagije n’ibindi.
Yavuze ko agiye gufasha abarezi n’ababyeyi gusobanukirwa uko uburezi bw’umwana n’uko bwakwitabwaho kuko ari ishingiro rya byose.
Yagize ati “Ngiye gufasha mpereye aho nigisha, nkafasha bagenzi banjye bataragera muri ubu burezi, mfite ingamba zo gufasha ababyeyi mu miryango mbahugure uko barera abana babo atari abavutse gusa ahubwo kuva bagisama.”
Abanyeshuri basoje amasomo barimo 21 bahawe impamyabumenyi y’icyiciro cya Mbere cya Kaminuza mu burezi bw’incuke, abandi 20 bahabwa impamyabushobozi mu burezi bw’incuke.


text:
Leonardi(+559)
Leonardi yavukiye mu bufaransa ku ngoma y’umwami clovis.Bavuga ko clovis ari we wamubyaye muri Batisimu,akamukunda cyane ,akamwitaho bitangaje .
Birumvikana ko Leonardi yari afite uburyo bwose bwo kunezerwa mu bukire bw’isi.Nyamara amaze gukura byose yarabisize ,ahitamo kwiyegurira Imana by’umumonaki.
Aragenda yigondagondera akazu kure y’aba ahantu batuye akakiberamo wenyine asenga cyane kandi yigomwa byinshi.
Abaturage baho batangajwe cyane n’ukuntu yitagatifuza .Nuko babanza kujya bajya kumugisha inama ,nyuma benshi muri bo bamusaba kwiyegurira Imana kimwe na we,bakibanira.Ng’uko uko Monasiteri ye yatangiye.
Nyuma yasabye umwami uruhusa rwo kujya yigisha abafungwa akanabitaho.Maze aho abitangiriye ndetse benshi mu baziraga ubusa bararekurwa.Uwo murimo yarawukomeje kugeza igihe apfiriye.Niyo mpamvu Mutagatifu leonardi yagizwe umuvugizi
w’abafungwa.


text:
Yasoje kaminuza mu buganga ku myaka 21
Ubusanzwe tuzi ko amasomo y’ubuganga muri kaminuza yigwa imyaka myinshi ku buryo bitosohye kubona umunyeshuri uyasoza afite imyaka nk’uyu witwa Idongesit Eseneyen, wo muri Nijeriya wiswe dogiteri ku myaka 21.
Kuva kaminuza yigisha iby’ubuganga ryitwa University of Ohio yo muri Nijeriya yatangira, nibwo bw ambere ibashije gusohokamo umukobw aukiri muto ku myaka 21 akitwa dogiteri.
Idongesit yemerewe kujya muri iyo kaminuza afite imyaka 15 gusa aho yari agiye kwiga iby’ubuvuzi. Nubwo yari afite imyaka mike cyane ntibyamubujije kwiga neza ndetse agasoza amasomo ye ariwe muto cyane mu bandi biganaga barangije muri 2013, akaba yarabiherewe igihembo.
Yagize ati : “ Igihembo nahawe cyantunguye, ntabwo nari mbyiteguye. Gusa ndishimye cyane.”
Uyu mwaro ukiri muto ubashije kwesa agahigo gakomeye ko kurangiza amasomo mu by’ubuvuzi akiri muto avuga ko yahisemo kwiga iby’ubuvuzi kuko yumvaga abikunze ndetse ngo kuko yakundaga kuza ku bitaro kenshi aje kureba amama we usanzwe ari umuforomo, ngo byatumaga arushaho kumva abikunze.
Source : Africanleadership


text:
Aba Papa 37 babayeho bari abalayike (laïque bivuga utagendera ku
idini iyo ari yo yose).
Aba Papa 35 ntabwo Catholique ibemera kubera uburyo bagiyeho.
Papa Benedigito wa 9 yatowe afite imyaka 12.
Papa Hormidas yabaye papa muri 514 – 523, ararongora arabyara,
hanyuzemo papa 1 gusa, umuhugu we na we aba Papa. Uwo
yitwaga Seriverius wabayeho muri 536-537, amaraho umwaka
umwe gusa.
Papa wanyuma wari ufite umugore ni Alexandre yabaye Papa afite
abana batandatu muri 1492.
Papa wayoboye igihe gito ni Etienne URBAIN (mu minsi 13 mu w’i 1590).
Aba Papa bose, Papa Boniface wabayeho muri 530-532 yabagize
abatagatifu muri 530.
Abapapa 44 bishwe bazira ubutegetsi.


text:
ISOMO RYA MBERE
Igitabo cya mbere cy’Abami (1 Bami 19, 9a.11-13a)
Umuhanuzi Eliya ageze i Horebu ku musozi w’Imana, 9ayinjira mu buvumo araharara. 11Uhoraho aramubwira ati «Sohoka maze uhagarare ku musozi imbere y’Uhoraho ; dore Uhoraho araje.» Ako kanya haza inkubi y’umuyaga usatagura imisozi kandi umenagura amabuye imbere y’Uhoraho, ariko Uhoraho ntiyari muri uwo muyaga. Nyuma y’umuyaga haba umutingito w’isi, ariko Uhoraho ntiyari awurimo. 12Nyuma y’umutingito w’isi haza umuriro, ariko Uhoraho ntiyari awurimo. Noneho nyuma y’umuriro haza akayaga gahuhera. 13aEliya akumvise yipfuka igishura cye mu maso, maze arasohoka ahagarara ku muryango w’ubuvumo.
ZABURI (Zab 85 (84), 9ab-10, 11-12, 13-14)
Inyik/ Uhoraho, twereke impuhwe zawe,
kandi uduhe agakiza kawe.
Ndashaka kumva icyo Uhoraho Imana avuze;
aravuga iby’amahoro y’umuryango we n’abayoboke be.
Koko ubuvunyi bwe buba hafi y’abamutinya,
kugira ngo ikuzo rye rigume mu gihugu cyacu.
Impuhwe n’ubudahemuka byarahuriranye,
ubutabera n’amahoro birahoberana.
Ubudahemuka buzamera busagambe ku isi,
maze ubutabera bubururukireho buva mu ijuru.
Uhoraho ubwe azabaha ihirwe,
maze isi yacu izarumbuke imbuto.
Ubutabera buzamugenda imbere,
n’intambwe ze zigaragaze inzira.
ISOMO RYA KABIRI
Ibaruwa Mutagatifu Pawulo Intumwa yandikiye Abanyaroma (Rom 9, 1-5)
Bavandimwe, 1ndavuga ukuri muri Kristu rwose simbeshya : icyemezo ndagitangana umutimanama wanjye muri Roho Mutagatifu. 2Mfite agahinda kenshi n’intimba inshengura umutima ubutitsa. 3Koko rero nakwiyifuriza kuba ikivume jyewe ubwanjye ngatandukana na Kristu, nigurana abavandimwe banjye dusangiye ubwoko ku bw’umubiri, 4ari bo Abayisraheli. Ni bo batowe bahabwa ikuzo n’amasezerano, amategeko, imihango n’ubuhanuzi. 5Abasekuruza babo ni bo Kristu akomokaho ku bw’umubiri, We usumba byose, Imana isingizwa iteka ryose. Amen
IBANGONDIRIMBO RIBANZIRIZA IVANJILI (Zab 62 (61), 3; 18 (17),17)
Alleluya Alleluya.
Uhoraho wenyine ni we rutare rwanjye n’agakiza kanjye :
Aho ari mu ijuru arambura ukuboko akamfata,
akankura mu mazi abira.
Alleluya.
IVANJILI
+ Matayo (Mt 14, 22-33)
Muri icyo gihe, Yezu amaze kugaburira imbaga y’abantu mu butayu, 22aherako ategeka abigishwa be kujya mu bwato no kumutanga hakurya, igihe agisezerera rubanda. 23Amaze kubasezerera, azamuka umusozi kugira ngo asengere ahiherereye. Umugoroba ukuba ari wenyine. 24Naho ubwato bwari bugeze kure y’inkombe, buhungabanywa n’imivumba kuko umuyaga wabuturukaga imbere. 25Nuko bujya gucya aza abasanga agenda hejuru y’inyanja. 26Abigishwa babonye agenda hejuru y’inyanja, bakuka umutima bati «Ni Baringa !» Bashya ubwoba ni ko kuvuza induru. 27Ako kanya Yezu arababwira ati «Nimuhumure ni jye ; mwigira ubwoba !» 28Petero ni ko kumusubiza ati «Nyagasani, niba ari wowe tegeka ko ngusanga ngenda ku mazi.» 29Yezu ati «Ngwino.» Nuko Petero ava mu bwato agenda ku mazi asanga Yezu. 30Ariko abonye ko umuyaga uteye inkeke, agira ubwoba atangira kurohama, nuko atera hejuru ati «Nyagasani, nkiza !» 31Ako kanya Yezu arambura ukuboko aramusingira ati «Wa mwemera gato we, ni iki cyatumye ushidlkanya ?» 32Nuko bageze mu bwato, umuyaga urahosha. 33Abari mu bwato bamupfukamira bavuga bati «Koko uri Umwana w’Imana !»


text:
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 6, 19-23)
Bavandimwe, 19ndavuga ku buryo bw’abantu mbitewe n’intege nke zanyu. Ubwo mwari mwareguriye imibiri yanyu gukora ibiterasoni n’ubwigomeke, noneho rero nimuyegurire ubutungane butanga ubutagatifu. 20Koko rero igihe mwari abagaragu b’icyaha, ntimwagengwaga n’ubutungane. 21Mbese byabunguye iki icyo gihe ? Ko ahubwo ubu ngubu bibateye isoni, kuko amaherezo yabyo ari urupfu ! 22Ariko ubu ngubu, kuva aho mugobotorewe icyaha mukaba abagaragu b’Imana, mweze imbuto zigeza ku butagatifu, amaherezo akazaba ubugingo bw’iteka. 23Nuko rero ingaruka y’icyaha ni urupfu, naho ingabire y’Imana ni ubugingo bw’iteka muri Kristu Yezu Umwami wacu.
ZABURI (Zab 1, 1-2, 3-4a, 4b-6)
Inyik/ Hahirwa umuntu wiringira Uhoraho.
Hahirwa umuntu udakurikiza inama y’abagiranabi,
akirinda inzira y’abanyabyaha,
kandi ntiyicarane n’abaneguranyi,
ahubwo agahimbazwa n’amategeko y’Uhoraho,
akayazirikana umunsi n’ijoro !
Ameze nk’igiti cyatewe iruhande rw’umugezi,
kikera imbuto uko igihe kigeze,
kandi amababi yacyo ntagire ubwo arabirana ;
uwo muntu ibyo akora byose biramuhira.
Naho ku bagiranabi si uko bigenda :
Bo bameze nk’umurama uhuhwa n’umuyaga,
ni cyo gituma ku munsi w’urubanza batazegura umutwe,
n’abanyabyaha ntibazajye mu iteraniro ry’intungane.
Kuko Uhoraho yita ku nzira y’intungane,
naho inzira y’abagiranabi ikagusha ruhabo.
IBANGONDIRIMBO RIBANZIRIZA IVANJILI (Heb 4, 12)
Alleluya Alleluya.
Ijambo ry’Imana ni irinyabuzima, rityaye kurusha inkota,
ricengera ibitekerezo by’umutima wacu.
Alleluya.
IVANJILI
+ Luka (Lk 12, 49-53)
Muri icyo gihe, Yezu abwira abigishwa be ati 49« Nazanywe no gukongeza umuriro ku isi, mbega ukuntu nifuza ko wagurumana ! 50Hari batisimu ngomba guhabwa, mbega ukuntu umutima wanjye uhagaze kugeza igihe nzayihererwa ! 51Aho ntimwibwira ko nazanywe no gutera amahoro ku isi ? Oya, ndabibabwiye, ahubwo naje kubateranya. 52Koko kuva ubu, urugo rw’abantu batanu ruzicamo ibice, batatu barwanye babiri, babiri na bo barwanye batatu. 53Bazashyamirana, umugabo n’umuhungu we, umuhungu na se, umugore n’umukobwa we, umukobwa na nyina, nyirabukwe n’umukazana we, umukazana na nyirabukwe. »


text:
Ubwiza busobanura ibintu bitandukanye ku bantu batandukanye;kandi buri umwe wese yishimira ko umukunzi we yaba ari mwiza ndetse nibye byose bitandukanye bikaba ari byiza.
Bityo nishimiye gusangira namwe aya magambo 9 meza kandi nabanje kwitondera akubereye avuga ku bwiza
1.Ibintu byose byiza mu buzima ntabwo ubibona ndetse nta nubwo wabikoraho ariko byumvwa n’umutima.
2.Ubwiza bw’indabyo bugira iminsi bugashira ariko ubwiza bw’umuntu udasanzwe buzahora kugeza iteka ryose.
3.Ntukunda umuntu kubera ko ari mwiza ahubwo ni mwiza kubera ko umukunda.
4.Ubwiza ni nk’igiti;gikurira mu mizi bikagaragarira inyuma.
5.Ubwiza nyabwo ku isi buboneka mu mutima w’ukunda.
6.Buri kimwe kigira ubwiza ariko ntabwo ari buri wese ububona.
7.Amakosa yawe niyo ashobora ku kugira mwiza.
8.Rimwe na rimwe abantu ni beza,Atari uburyo bagaragaramo cyangwa mu buryo bavugamo,ahubwo ni mu uwo bariwe.
9.Icyo wiyumvamo nicyo uricyo kandi icyo uricyo ni cyiza
Posted by Uwineza Vanessa kuri Rwandapaparazzi.rw Bujumbura
36,476 total views, 0 views today


text:
Isomero rigendanwa
Ku itariki ya 7 Ukwakira 2013, Abahamya ba Yehova basohoye porogaramu yitwa JW Library ikorana n’ibikoresho bya elegitoroniki bigendanwa, ifasha umuntu gusoma no kwiga Bibiliya. Iyo porogaramu y’ubuntu irimo Bibiliya esheshatu zitandukanye ziri mu rurimi rw’icyongereza, hakubiyemo ubuhinduzi bwa King James Version na Bibiliya—Ubuhinduzi bw’isi nshya ivuguruye yasohotse mu mwaka wa 2013. *
Kuki twakoze iyo porogaramu?
Abantu babarirwa muri za miriyoni bakunze gukoresha telefoni zigezweho, tabuleti, cyangwa ibindi bikoresho nk’ibyo byifashishwa mu kazi no mu itumanaho. None se ko abakoresha ibyo bikoresho bashobora n’ubundi gusoma Bibiliya kandi bakayigira ku rubuga rwa jw.org, kuki iyo porogaramu ya JW Library yakozwe?
Impamvu ya mbere, ni uko iyo wamaze gushyira iyo porogaramu mu gikoresho cyawe bidasaba ko ujya kuri interineti; ushobora kuyikoresha interineti ifunze. Impamvu ya kabiri, ni uko iyo porogaramu ikozwe mu buryo bwihariye kuko ifasha umusomyi kubona imirongo y’Ibyanditswe mu buryo bworoshye, kandi ikamufasha kwiga Bibiliya mu buryo bunonosoye. Ikoreshwa ite?
JW Library ifasha abantu kwiga Bibiliya
Iyo ufunguye JW Library, ihita igaragaza amazina y’ibitabo byo muri Bibiliya. Iyo uhisemo igitabo cya Bibiliya, uhita ubona ibice bikigize. Ibyo bituma ubona umurongo ushaka mu gihe gito. Nanone iyo porogaramu ifite ibindi bintu bifasha umuntu kwiga Bibiliya:
Ibisobanuro biba ahagana hasi ku ipaji bigaragaza ubundi buryo umurongo wo muri Bibiliya wahindurwamo n’ibindi bintu bifitanye isano n’uwo murongo
Impuzamirongo zifitanye isano n’imirongo yo muri Bibiliya
Aho umuntu ashobora gushakira kugira ngo abone ahantu hose ijambo cyangwa interuro yifuza byakoreshejwe
Aho buri gitabo cya Bibiliya gitangiriye, hagaragaza muri make ibikubiye muri icyo gitabo
Imbonerahamwe igaragaza umwanditsi wa buri gitabo cya Bibiliya, aho yacyandikiye, igihe yacyandikiye n’igihe ibivugwamo byamaze
Amakarita, imbonerahamwe n’imirongo y’ibihe byose biri mu mabara
Kimwe n’ibindi bitabo byose by’Abahamya ba Yehova, porogaramu ya JW Library na yo itangwa ku buntu. Ubu ku rubuga hamaze gukurwa kopi zisaga miriyoni z’iyo porogaramu y’ubuntu ifasha abantu kwiga Bibiliya, ishyigikirwa gusa n’impano zitangwa ku bushake (2 Abakorinto 9:7). Twiringiye ko uzakoresha iyo porogaramu kandi iryo somero rigendanwa rikakugirira akamaro.
^ par. 2 Muri Mutarama 2014 iyo porogaramu yongewemo ibindi bintu. Ubu irimo isomo ry’umunsi n’igitabo cy’indirimbo, bikoreshwa n’Abahamya ba Yehova.


text:
25-31 Nyakanga
ZABURI 79-86
Indirimbo ya 138 n’isengesho
Amagambo yo gutangira (Imin. 3 cg itagezeho)
UBUTUNZI BWO MU IJAMBO RY’IMANA
“Ni nde ufite agaciro kuruta abandi bose mu mibereho yawe”: (Imin. 10)
Zb 83:1-5:—Dukwiriye guhangayikishwa mbere na mbere no kuvana umugayo ku izina rya Yehova n’ubutegetsi bwe bw’ikirenga (w08 15/10 13 ¶7-8)
Zb 83:16—Iyo dushikamye kandi tukihangana bihesha Yehova icyubahiro (w08 15/10 15 ¶16)
Zb 83:17, 18—Yehova ni we ufite agaciro kuruta abandi bose mu ijuru no mu isi (w11 15/5 16 ¶1-2; w08 15/10 15-16 ¶17-18)
-
Gucukumbura ibintu by’agaciro byo mu Ijambo ry’Imana: (Imin. 8)
Zb 79:9—Uyu murongo utwigisha iki ku birebana n’amasengesho yacu? (w06 15/7 12 ¶5)
Zb 86:5—Ni mu buhe buryo Yehova aba ‘yiteguye kubabarira’? (w06 15/7 12 ¶9)
Ni iki ibyo nasomye muri Bibiliya muri iki cyumweru binyigisha ku byerekeye Yehova?
Ni ibihe bitekerezo nasomye muri Bibiliya muri iki cyumweru nakwifashisha mu murimo wo kubwiriza?
-
Gusoma Bibiliya: (Imin. 4 cg itagezeho) Zb 85:8–86:17
JYA URANGWA N’ISHYAKA MU MURIMO WO KUBWIRIZA
Kuganira n’umuntu ku ncuro ya mbere: (Imin. 2 cg itagezeho) fg isomo rya 7 ¶1
Gusubira gusura: (Imin. 4 cg itagezeho) fg isomo rya 7 ¶3
Icyigisho cya Bibiliya: (Imin. 6 cg itagezeho) fg isomo rya 7 ¶7-8
IMIBEREHO IKWIRIYE ABAKRISTO
Indirimbo ya 111
Ese Imana ifite izina?: (Imin. 15) Tangira werekana videwo iri kuri jw.org ifite umutwe uvuga ngo Ese Imana ifite izina? (Jya ahanditse ngo IBITABO > IBITABO N’UDUTABO. Ujye ahari agatabo Ubutumwa bwiza. Iyo videwo iri munsi y’ahanditse ngo “Imana ni nde?”) Hanyuma musubize ibibazo bikurikira: Twakoresha dute iyi videwo mu gihe tubwiriza mu buryo bufatiweho, mu ruhame no ku nzu n’inzu? Ni ibihe bintu byiza byakubayeho igihe wakoreshaga iyi videwo?
Icyigisho cya Bibiliya cy’Itorero: (Imin. 30) ia igice cya 20 ¶14-26, n’agasanduku
Isubiramo no kuvuga muri make ibyo muziga mu cyumweru gitaha (Imin. 3)
Indirimbo ya 143 n’isengesho
Icyitonderwa: Turabasaba kubanza kumvisha abateranye umuzika w’indirimbo nshya, hanyuma bakabona kuyiririmba.


text:
SIYERA LEWONE NA GINEYA
2002 kugeza 2013—Ibintu biheruka kuba (Igice cya1)
“Yehova, urakoze!”
Ibintu bimaze gusubira mu buryo, abavandimwe na bashiki bacu basubiye mu ngo zabo kureba ibyasigaye. Amatorero yari yarasenyutse mu ntambara, cyane cyane mu gace k’uburasirazuba bwa Siyera Lewone kari karayogojwe n’intambara, yongeye gushingwa. Abapayiniya ba bwite bo mu karere kamwe baravuze bati “abantu 16 baje mu materaniro yacu ya mbere, ubukurikiyeho haza 36, nyuma yaho haza 56, hanyuma ku Rwibutso haterana abantu 77! Twarishimye cyane!” Hashinzwe amatorero mashya icyenda, bituma amatorero yose aba 24. Haje abamisiyonari bashya 10 bize ishuri rya Gileyadi, bongera imbaraga mu murimo wo kubwiriza. Mu mwaka wa 2004, abateranye ku Rwibutso bari 7.594, bakaba bari bakubye incuro zisaga eshanu ababwiriza bose! Muri Gineya na ho habaye ukwiyongera nk’uko.
Inteko Nyobozi yahise itanga amafaranga yo gufasha impunzi zasubiraga mu byazo gutangira ubuzima (Yakobo 2:15, 16). Amakipi y’abitangiye ibikorwa by’ubutabazi yagendaga yimuka, yubatse cyangwa asana Amazu y’Ubwami 12 n’Inzu y’Amakoraniro i Koindu. Nanone yubatse amazu yoroheje 42 ya rukarakara yo gutuzamo imiryango yari yarasenyewe n’intambara. Mushiki wacu uri mu kigero cy’imyaka 70 yahagaze imbere y’inzu ye nshya isakajwe amabati, avuga amarira y’ibyishimo atemba mu maso ati “Yehova, urakoze! Yehova, urakoze! Murakoze namwe bavandi!”
Nanone ibiro by’ishami byatangiye kubaka Amazu y’Ubwami bikoresheje amafaranga yagenewe ibihugu bifite amikoro make. Saidu Juanah, akaba ari umusaza n’umupayiniya mu itorero rya Bo West, agira ati “hari mushiki wacu wambwiye ati ‘ninumva ko tugiye kubona Inzu y’Ubwami nshya, nzabyinisha amaboko n’amaguru!’ Igihe natangazaga ko tugiye kubona Inzu y’Ubwami nshya, uwo mushiki wacu yahise abyinira aho yicaye akoma mu mashyi, mbese ‘abyinisha’ amaboko n’amaguru!”
Mu mwaka 2010, itorero ry’i Waterloo ryeguriye Yehova Inzu y’Ubwami nshya ishobora kwagurwa ikavamo Inzu y’Amakoraniro y’imyanya 800. Ku munsi itorero ryaguriyeho icyo kibanza, hari umuntu washatse guha nyiracyo amafaranga menshi. Yaramubwiye ati “nahitamo guha ikibanza cyanjye abazubakamo inzu yo gusengeramo kuruta kugiha abazacyubakamo inzu y’ubucuruzi.”
Muri iyo gahunda yo gufasha ibihugu bifite amikoro make, muri Siyera Lewone hamaze kubakwa Amazu y’Ubwami 17, naho muri Gineya hubatswe 6. Ayo mazu aciriritse ariko yiyubashye yo gusengeramo Imana, yatumye abantu benshi baza mu materaniro.
Babona intama za Yehova zari zarazimiye
Igihe umurimo wo kubwiriza wari umaze kugira imbaraga, ibiro by’ishami byateguye gahunda y’amezi abiri yo kubwiriza mu turere tutabwirizwagamo kenshi. Ababwiriza batanze ibitabo hafi 15.000 kandi bageze ku bintu byinshi bishimishije. Hari abantu babajije niba Abahamya ba Yehova bari gushinga amatorero mu migi yo muri utwo turere. Ibyo byatumye hashingwa amatorero abiri mashya. Mu mudugudu umwe witaruye, abavandimwe babonye bashiki bacu babiri bari baratandukanye n’umuteguro bitewe n’intambara. Abavandimwe bahise bashyiraho gahunda ihoraho y’amateraniro kandi batangira kwigisha Bibiliya abantu bo muri uwo mudugudu.
Mu mwaka wa 2009, ibiro by’ishami byumvise ko hari umudugudu wari mu ishyamba rya Gineya rwagati wari utuwe n’abantu bavugaga ko ari Abahamya ba Yehova. Ibiro by’ishami byohereje abavandimwe ngo bajye kugenzura ayo makuru, bimenya ko hari umuvandimwe wari warasubiye mu mudugudu w’iwabo kavukire amaze guhabwa ikiruhuko cy’izabukuru. Yigishije abantu benshi Bibiliya mbere y’uko apfa. Umwe mu bantu bo muri uwo mudugudu yizeye Yehova kandi atangira kugeza ku bandi ibyo yamenye kuri Bibiliya. Nanone yayoboraga amateraniro akoresheje ibitabo by’uwo muvandimwe wapfuye. Abagize iryo tsinda bari bamaze imyaka igera kuri 20 basenga Yehova nta mubwiriza urabageraho. Ibiro by’ishami byahise byohereza abavandimwe bo kubafasha mu buryo bw’umwuka. Mu mwaka wa 2012, abantu 172 bo muri uwo mudugudu bateranye ku Rwibutso rw’urupfu rwa Kristo.
Mu bihe bya vuba aha habonetse intama nyinshi zari ‘zarazimiye.’ Abo ni abantu bari baratembanywe cyangwa baraciwe mu itorero. Benshi muri abo bantu bagereranywa n’umwana w’ikirara bagarutse mu kuri. Abagize ubwoko bwa Yehova babakirije amaboko yombi.—Luka 15:11-24.
Abisilamu b’imitima itaryarya bemeye ukuri
Igihe intumwa Pawulo yagezaga ubutumwa bwiza ku bandi, ‘yabaye byose ku bantu b’ingeri zose’ (1 Kor 9:22, 23). Mu buryo nk’ubwo, abagaragu ba Yehova bo muri Siyera Lewone na Gineya bagize icyo bahindura ku buryo bwabo wo kubwiriza kugira ngo bagere ku mutima abantu banyuranye. Reka dufate urugero rw’ukuntu ababwiriza bamwe bungurana ibitekerezo n’Abisilamu boroherana, iryo akaba ari ryo dini rifite abayoboke benshi muri ibyo bihugu byombi.
Saidu Juanah wahoze ari Umwisilamu agira ati “Abisilamu bemera ko Adamu yaremwe mu mukungugu, ariko ko yabanje kuba muri paradizo yo mu ijuru. Kugira ngo mbafashe gusobanukirwa ibintu neza, ndababaza nti ‘none se umukungugu uva he?’
“Baransubiza bati ‘uva ku isi.’
“Ndongera nkamubaza nti ‘none se ubwo Adamu yaremewe he?’
“Baransubiza bati ‘ku isi.’
“Kugira ngo barusheho kubyumva, mbasomera mu Ntangiriro 1:27, 28 nkabaza nti ‘ese ibiremwa byo mu ijuru bigira abana?’
“Barasubiza bati ‘oya. Mu bamarayika ntihabamo abagabo cyangwa abagore.’
“Mbafasha gutekereza mbabaza nti ‘igihe Imana yabwiraga Adamu na Eva kubyara abana, bari bari he?’
“Barasubiza bati ‘bari ku isi.’
“Ndababaza nti ‘none se Imana nigarura paradizo, iyo paradizo izaba iri he?’
“Barasubiza bati ‘izaba iri hano ku isi.’”
Saidu asoza agira ati “gufasha abantu gutekereza ku Byanditswe muri ubwo buryo, bituma Abisilamu benshi b’imitima itaryarya bifuza kumva byinshi kandi bakemera ibitabo by’imfashanyigisho za Bibiliya.”
Reka dufate urugero rwa Momoh, akaba yari Umwisilamu wari ufite iduka wifuzaga kuzaba Imam. Igihe Abamisiyonari b’Abahamya bafashaga Momoh gutekereza ku Byanditswe, yagize amatsiko. Yagiye mu cyiciro kimwe cy’ikoraniro ry’akarere kandi yakunze ibyo yumvise. Hashize iminsi ine nyuma yaho, we n’umugore we Ramatu n’abana babo batanu, bateranye ku Rwibutso rw’urupfu rwa Yesu. Nyuma yaho Momoh yatangiye kwiga Bibiliya ashyizeho umwete. Amaze kwiga incuro runaka, yaretse gucuruza itabi. Yabwiye abakiriya be ko itabi ryica abantu kandi ko Imana itaryemera. Nanone yatangiye kujya yigana n’umugore we n’abana be bakigira mu iduka rye. Iyo abakiriya bazaga mu gihe cy’icyigisho cy’umuryango, yabasabaga kwicara bagategereza, akabasobanurira ko icyo cyigisho cyari gifitiye umuryango we akamaro cyane. We na Ramatu bamaze gushyingiranwa mu buryo bwemewe n’amategeko, abagize imiryango yabo batangiye kubarwanya cyane. Icyakora Momoh na Ramatu ntibacitse intege, ahubwo babwirije bene wabo bashize amanga, kandi nyuma y’igihe batangiye kujya babubahira imyifatire yabo myiza. Momoh yabatijwe mu mwaka wa 2008, naho Ramatu abatizwa mu wa 2011.
Bubaha ukwera kw’amaraso
Abagize ubwoko bwa Yehova bagira ubutwari bwo kubahiriza amahame mbwirizamuco y’Imana, hakubiyemo n’uko ibona amaraso (Ibyak 15:29). Ibyo byagiye bituma abaganga benshi bo muri Siyera Lewone na Gineya babubaha.
Mu mwaka wa 1978, abavandimwe batanze agatabo kasobanuraga uko Abahamya ba Yehova babona amaraso (Les Témoins de Jéhovah et la question du sang), bagaha abaganga, abaforomokazi, abayobozi b’ibitaro, ba avoka n’abacamanza bo muri Siyera Lewone hose. Nyuma yaho gato, mushiki wacu wari uri ku nda yatangiye kuvira mu nda, ariko abaganga banga kumuvura badakoresheje amaraso. Icyakora umuganga umwe yemeye kumufasha kubera ko yari yarasomye ako gatabo agasanga karimo ibitekerezo bihamye kandi bihuje n’ubwenge. Uwo mushiki wacu yabyaye umwana w’umuhungu umeze neza kandi na we yongeye kugira amagara mazima.
Ahagana mu mwaka wa 1991, Dr. Bashiru Koroma wabagaga abarwayi mu bitaro bya Kenema, yasomye agatabo kavuga iby’amaraso (Comment le sang peut-il vous sauver la vie ?). Ibyo yasomye muri ako gatabo byaramutangaje cyane maze atangira kwiga Bibiliya no kujya mu materaniro ya gikristo. Igihe umwana w’Umuhamya w’imyaka icyenda yagiraga impanuka agakomereka urwagashya, abaganga banze kumubaga batamuteye amaraso. Babwiye ababyeyi be bati “mujyane umwana wanyu ajye gupfira mu rugo!” Ababyeyi be begereye Dr. Koroma, aramubaga arakira.
Bidatinze, Dr. Koroma yabaye umuvandimwe, kandi yashyigikiye yivuye inyuma uburyo bwo kuvura hadakoreshejwe amaraso. Ibyo byatumye abandi baganga bamuha akato, ariko abarwayi yavuraga bose bamererwaga neza. Nyuma yaho, bamwe muri bagenzi be b’abaganga batangiye kujya bamwiyambaza iyo babaga bagiye kubaga ahantu hakomeye.
Kuva mu mwaka wa 1994, Urwego Rushinzwe Gutanga Amakuru Ahereranye n’Ubuvuzi rwo ku biro by’ishami i Freetown rwashyizeho Komite Zishinzwe Guhuza Abarwayi n’Abaganga muri Siyera Lewone na Gineya. Izo komite zafashije mu buryo bwuje urukundo Abahamya benshi bari barwaye, kandi zashoboye kwemeza abaganga batari bake kubaha uko tubona amaraso.


text:
Abanyarwanda barenga 60% babarirwa mu cyiciro cy’urubyiruko. Benshi muri bo bariga abandi barangije kwiga amashuri ashobora kubafasha gushaka imirimo. Kuba imirimo ari mike, ugereranyije n’umubare munini w’abayikeneye barangiza amashuri, bituma nibura abagera kuri 22% muri bo batabona ibyo bakora kandi uyu mubare ushobora gukomeza kwiyongera.
Kuba abarangiza amashuri ari benshi ku isoko ry’umurimo rito, bituma hakomeza kubaho ubwiyongere bw’abashomeri. Abatagira ibyo bakora bakangurirwa kubyaza umusaruro imbaraga bafite. Ibi bibarinda gupfusha ubusa imbaraga z’umubiri ahubwo zigakomatanywa n’ubumenyi bafite bwo mu ishuri bakabasha guharanira kubaho neza. Hari abagerageza kubyaza umusaruro imbaraga bafite abandi ntibabishobore. Abatagira imirimo kenshi bavuga ko bagorwa n’igishoro cy’amafaranga yo gutangiza ibikorwa bibyara inyugu.
Usibye kuba hari abataka igishoro batabanje kugerageza ibihwanye n’ubushobozi bafite ubwabo, hari n’abandi babyaza iterambere igihe cyo gukora baba barimo. Kubona igishoro ni amahirwe kuko si bose bayagira.
Mu gihe utabonye inyunganizi iturutse ahandi igufasha kugira icyo ukora, hari ibyo ukwiye kwirinda ukabigendera kure kuko byagukumira mu bikorwa by’iterambere.
Kwitinya no kwisuzugura
Umuntu utagira akazi agomba gutinyuka abantu n’ahantu hashobora kuboneka akazi agasobanuza uko bimeze. Iyo ufite uburere bukagerekwaho n’ubushake ugaragaza ko ukeneye akazi kandi ukabonye wagakora neza kurenze undi wese, bishobora kugufasha kubona icyo ukora n’iyo cyaba ikiraka biturutse ku bushake wagize n’imyitwarire wagaragarije bishobora kukuviramo kubona akazi kisumbuyeho.
Gucika intege
Kenshi abantu batagira imirimo bahora bashakisha ahaba hari akazi rimwe na rimwe bigatwara imyaka batarakabona. Uko byamera kose, usaba akazi yirinda gucika intege agahora ashaka n’ahandi. Kenshi uko ugenda usaba ahandu hatandukanye ni ko ugenda umenyana n’abantu benshi bishobora kuba intandaro yo kubona icyo ukora n’iyo cyaba atari cyo ushaka.
Kutagira amakuru
Hari amakosa bamwe mu barangiza amashuri bakunda gukora bakajya ahantu batabasha kugerwaho n’amakuru aturuka ahantu hatandukanye. Mu gihe uri ahantu utabona amakuru ntushobora kubona akazi kuko ntiwamenya aho kari n’uwagushaka ngo akurangire ntiyakubona. Uwarangije amashuri agomba gushaka uko agera ku makuru aturuka ahantu hatandukanye.
Muri iki gihe itumanaho ryo mu bwoko butandukanye ryarabyoroheje kuko rigera ahantu henshi hatandukanye. Mu gihe ukeneye akazi wirinda kujya kure kuko hari igihe zimwe mu nshuti zawe cyangwa abo muziranye bashaka kugutungira agatoki ukabura. Urumva ko uba muri ubwo buzima ntacyo ushobora kunguka usangijwe n’abandi kuko utaboneka, bityo bikaba intandaro yo guhera mu bwigunge no kutamenya aho Isi igeze.
Gusuzugura akazi
Hari benshi bagaragaza imyumvire yo gusuzugura akazi ngo ntigakwiranye n’urwego rw’amashuri bafite. Uku ni ukwibeshya cyane. Ubusabusa buruta ubusa. Aho kubaho ntacyo ufite wagira akantu gato kuko ejo gashobora kubyara akanini. Akazi kemewe n’amategeko kandi gatanga amafaranga n’iyo yaba ari make, gashobora kugufasha kubona ako wifuza.
Mu gihe ufite ako kazi usuzugura, kazagufasha kubona amafaranga y’urugendo ugiye gusaba akazi ahandi, kagufashe gufotoza ibyangombwa ujyana gusaba akazi kandi kagufashe no kumenyana n’abo mukora mu rwego rumwe. Uziko umuntu atangira akora isuku mu biro runaka, bitewe n’imyitwarire imuranga ejo ukazasanga na we yahawe ibiro akoramo. Akazi kose gakorane umuhate kazagufasha kubona akazi bidatinze.
Gupfusha ubusa umwanya
Hari abafite ubunebwe cyangwa bakarambirwa bigatuma birirwa baryamye, batembera cyangwa batakaza umwanya mu bidatanga inyungu. Muri iki gihe hariho abafata umwanya munini bakawuta kuri telefone kandi nta bintu by’agaciro bahavugira. Byaba byiza umwanya ubonye uwukoresheje mu kuvuga ibintu bishobora kuzana impinduka nziza mu mibereho yawe.
Gukoresha amafaranga ibitari ngombwa
Kenshi abashomeri baba ari abakene, cyane cyane iyo basanzwe bavuka mu miryango y’amikoro make, usanga no kubona amafaranga yo gufotoza ibyangombwa bigorana. Mu gihe uri umushomeri byongeye ubona amafaranga ku buryo bugoranye, gerageza nugira ayo ubona, uko angana kose, wirinde kuyakoresha ibidakenewe cyane.
Ushobora gufata udufaranga wabonye ukadukoresha mu bintu bitari ngombwa, ejo hakaza ibikomeye ukabura ikikugoboka, bityo amahirwe ukayabura utyo. Aho kugira ngo umushomeri afate amafaranga yose ayarangirize mu bintu bitunguka, yayazigama akayakoresha mu kintu abona yizeye neza ko kibyara inyungu.
Abatagira akazi bari mu byiciro bitandukanye. Hari abatagira akazi ariko bavuka mu miryango ishobora kubafasha kubona icyangombwa cyose nkenerwa. Hari n’abavuka mu miryango itishoboye bigatuma nabo bugarizwa n’ubekene.
Abashomeri basanganywe ubushobozi buke bakwiye kwirinda gutoranya icyabaha amafaranga. Bagize amahirwe bakabona aho bayakura, n’iyo yaba ari make, abafasha kubaho no kwirinda ubuzima bwo guhuzagurika no gusuzugurika.